title: Meksikonpunapolvitarantula

text: "B. hamorii" on yksi Suomen yleisimmistä lemmikkinä pidettävistä lintuhämähäkkilajeista.


title: Paulina Kinaszewska

text: Paulina Kinaszewska (s. 24. heinäkuuta 1976) on puolalainen näyttelijä. Hän on esiintynyt muiden muassa televisiosarjoissa "Złotopolscy" (Haneczka, 1999–2007) ja "Plebania".


title: Paulina Kinaszewska

text: Kinaszewska on myös elokuvanäyttelijä. Hänellä on ollut rooli (Maja) esimerkiksi Filip Zylberin teoksessa "Egzekutor" (1999).


title: Roberta Torre

text: Roberta Torre (s. 21. syyskuuta 1962) on italialainen elokuvaohjaaja. Hänen teostensa joukossa ovat "Tano da morire" (1997) ja "Angela" (2002).


title: Roberta Torre

text: Torre voitti vuonna 1998 parhaan uuden ohjaajan David di Donatello -palkinnon.


title: Viestikoulu

text: Viestikoulu oli 1941 Hämeenlinnassa perustettu viestijoukkoihin liittyvää opetusta tarjoava Suomen puolustusvoimien sotilasopetuslaitos, joka toimi nykyisen Tykistömuseon tiloissa. Viestialan koulutuksen lisäksi sen tehtäviin kuului myös viestialan tutkimus- ja kehitystyö. Viestikoulu siirtyi 1948 Riihimäen varuskuntaan samalla kun muitakin viestiaselajin toimintoja keskitettiin sinne. Viestikoulu toimi itsenäisenä joukko-osastona vuoteen 1985, jolloin se liitettiin Viestirykmenttiin. Samalla Viestirykmenttiin liitettiin Sähköteknillinen Koulu, joka siirrettiin Viestirykmentiltä Puolustusvoimien materiaalilaitokseen, jolta se palautettiin Viestirykmentin alaisuuteen 1995 joukkoyksikkönä.


title: Viestikoulu

text: Sekä Viestirykmentin Viestikoulu että Sähköteknillinen koulu lakkautettiin vuonna 2003 ja niiden tehtävät siirrettiin perustettavalle Viesti- ja Sähkötekniselle koululle.


title: Viestikoulu

text: Viesti- ja sähköteknisen koulun nimi muutettiin jälleen Viestikouluksi vuonna 2010.


title: Viestikoulu

text: Puolustusvoimauudistuksessa 2015 Viestirykmentin lakkauttamisen yhteydessä Viestikoulu liitettiin osaksi Maasotakoulun koulutuskeskusta.


title: Viestikoulu

text: Viestikoulussa järjestettiin viestijoukkojen asentaja-aliupseerikursseja vuoteen 2003. AUK:n suorittaneita komennettiin upseerioppilaiksi Reserviupseerikoulun viestikomppaniaan Haminaan, minkä jälkeen he palasivat erikoisupseereiksi tai Viestikoulua edeltäneisiin aselajiensa perusyksikköihin. Viestikoulun pituus oli tuntuvasti tavallista aliupseerikoulutusta pidempi.


title: Viestikoulu

text: Ryhmänjohtajakoulutus taasen suoritettiin Riihimäen varuskunnan entisessä komendantin rakennuksessa lähimpänä Riihimäen rautatieasemaa olevalla etukasarmilla, jossa oli oma sotilaskoti ja ruokala. Ryhmänjohtajakoulutukseen kuuluivat viestikeskus- ja viestitoimintaharjoitukset Hätilän harjoitusalueella.


title: Viestikoulu

text: Viestikoulu ja Sähköteknillinen koulu kouluttivat viestijoukkojen asentaja-aliupseerit. Seuraajan Viesti- ja Sähköteknillisen koulun varusmieskoulutus päättyi 2005, jolloin tietoliikenneasentajien koulutus siirrettiin Etelä-Suomen Viestipataljoonalle.


title: Viestikoulu

text: Sähköteknillinen opetus tapahtui omissa tiloissaan takakasarmilla sijaitsevissa koulurakennuksissa.


title: Viestikoulu

text: Viestikoulu tarjosi myös korkeakouluosastossa upseerin perustutkintoihin kadeteille ja sotakorkeakoulun suorittajille sekä opistoupseeriosastossa opistoupseerin tutkintoa suorittaville opetusta neljästä kuuteentoista kuukauteen kestävillä kursseilla. Oppilasmäärät vaihtelivat kursseilla kymmenestä neljäänkymmeneen.


title: Viestikoulu

text: Tutkimus- ja kehitystyötä varten Viestikoulussa oli tutkimus- ja kehittämisosasto laboratorioineen ja erikoisluokkineen.


title: Taisteleva aselaji

text: Taisteleva aselaji on aselaji, joka suorittaa taistelun. Sen taistelua tukevat tukevat aselajit ja huoltavat aselajit.


title: Taisteleva aselaji

text: Maavoimissa taisteleva aselaji on jalkaväki, jota sen omassa organisaatiossa tukevat panssarintorjunta ja kranaatinheittimistö sekä viestiaselaji. Jalkaväen ulkopuolella samassa sotatoimiyhtymässä jalkaväen taistelua tukevat tykistön eri lajit, kuten kenttätykistö ja ilmatorjuntatykistö.


title: Tukeva aselaji

text: Tukeva aselaji ei itse osallistu taisteluun suoraan, mutta tukee taistelevan aselajin ponnistuksia muun muassa epäsuoralla tulella, viestiyhteyksillä, huollolla, suluttamalla, raivaamalla, rakentamalla ja ilmatorjunnalla.


title: Uusasiallisuus

text: Uusasiallisuus () oli taidesuuntaus, joka syntyi 1920-luvun alussa Saksassa. Se oli vastaliike vuosisadan alun modernismin voimakkaimmalle suuntaukselle ekspressionismille. Uusasiallisuus eli maailmansotien välisenä aikana Euroopan, Pohjois- ja Etelä Amerikan kuvataiteessa, kirjallisuudessa, musiikissa ja arkkitehtuurissa. Taidesuuntaus koki loppunsa Saksassa vuonna 1933, kun kansallissosialistinen puolue otti vallan ja julisti uusasiallisuuden kuuluvan ”rappiotaiteen” piiriin. Jotkut uusasiallisuuden suunnat jatkuivat toisen maailmansodan jälkeen.


title: Uusasiallisuus

text: Tyylisuunta pyrki eroon ekspressionismin levottomasta ilmaisusta ja pyrki jäljittelemään totuutta kylmän realistisesti, satiirisesti ja jopa ivallisesti. Henkilökohtaisen tulkinnan sijaan se pyrki korostamaan esineellisyyttä. Uusasiallisuuden piirissä toimineet taiteilijat ottivat usein kantaa sekä poliittisiin, yhteiskunnallisiin että moraalisiin kysymyksiin.


title: Uusasiallisuus

text: Ensimmäinen maailmansota järkytti Euroopan yhteiskuntia syvästi. Eräs taiteellinen reagointi siihen oli niiden taiteen äärimmäisten avantgarde-muotojen hylkääminen, jotka olivat levinneet nopeasti ennen sotaa. Niiden sijaan omaksuttiin rauhoittavampia ja perinteisempiä lähestymistapoja. Tätä ilmiötä on kutsuttu sanoilla ”paluu järjestykseen” ().


title: Uusasiallisuus

text: Suunnan englanninkielinen nimitys on "New Objectivity" eli uusi objektiivisuus. Sillä tarkoitetaan kohteen kuvaamista ilman subjektiivista väritystä, esineenomaisesti. Useat uusasiallisuutta edustaneet taiteilijat olivat olleet aikaisemmin ekspressionisteja, joten uusasiallisuutta on nimitetty myös jälkiekspressionismiksi. Suuntaukseen vaikuttivat myös ensimmäisen maailmansodan jälkeiset poliittiset tapahtumat, jotka liitetään tavallisesti Weimarin tasavaltaan.


title: Uusasiallisuus

text: Uusasiallisuus on yhteisnimitys erilaisille ensimmäisen maailmansodan jälkeisille saksalaisen taiteen suuntauksille. Maalaustaiteessa erotetaan kolme uusasiallisuuden pääsuuntaa.


title: Uusasiallisuus

text: Uusasiallisen taiteen syntyyn on nähty olevan vaikutusta vuosina 1918–21 toimineella italialaisella taiteilijaryhmällä "Valori Plasticilla", jossa toimi muun muassa Giorgio de Chirico, sekä André Derainin 1910-luvun klassissävyisellä realismilla. Uusklassismin taidemaalarit edustivat akateemista ja idyllistä maalaustapaa.


title: Uusasiallisuus

text: Uusasiallisuus-sanan keksi Mannheimin taidehallin johtaja Gustav Friedrich Hartlaub. Hän kuvasi vuonna 1923 suunnittelemaansa näyttelyä artikkelissa, jossa Hartlaub selitti, että ”…täällä esittämäämme erottavat – sinänsä puhtaasti ulkoiset – objektiivisuuden piirteet, joilla taiteilijat ilmaisevat itseään.” Hartlaub nimitti veristeiksi ryhmää, joka ”repii maailman objektiivisen muodon ajan irti tosiasioista ja esittävät nykyisyyden kokemisen kuumeisessa tahdissa ja mielialassa.”


title: Uusasiallisuus

text: On vaikea erottaa veristien ja maagisten realistien teoksia, mutta käytännössä veristit olivat uusasiallisuuden vallankumouksellisempi siipi, jota ilmentävät Otto Dix ja George Grosz. Taiteilijat halusivat kuvata todellisuuden rumuutta. Heidän taiteensa oli raakaa, provokatiivista ja rankkaa satiiria. Myös Max Beckmann on luettu veristien joukkoon.


title: Uusasiallisuus

text: Hartlaubin mukaan maagiset realistit ”etsivät enemmän objektin ajatonta ominaisuutta ruumiillistaa olemisen ulkoiset lait taiteellisina.” Verrattuna veristeihin, maagiset realistit ovat selkeämpi esimerkki ensimmäisen maailmansodan jälkeisestä ”paluusta järjestykseen”. Heidän maalauksensa vaihtelevat Christian Schadin valokuvauksellisesta realismista Georg Schripfin varovaiseen uusprimitivisimiin. Sekä veristit että maagiset realistit saivat vaikutteita italialaisten Giorgio de Chiricon ja Carlo Carràn metafyysisestä taiteesta ja sveitsiläiseltä Félix Vallottonilta. Yksi saksalaisista maagisista realisteista oli Felix Nussbaum.


title: Uusasiallisuus

text: Nimitystä uusasiallisuus on käytetty toisinaan myös ensimmäisen maailmansodan jälkeisestä funktionalistisesta ja uusklassisesta rakennustaiteesta. Tällöin asiallisuudella on tarkoitettu tarkoituksenmukaisuutta. Suomessa Hilding Ekelundia on luonnehdittu ”ratsionalismin, uusasiallisuuden ja funktionalismin” kannattajaksi.


title: Uusasiallisuus

text: Vuonna 1932 Ansel Adams, Edward Weston, Willard Van Dyke, Imogen Cunningham ja muut perustivat Yhdysvalloissa Ryhmä f/64:n. He painottivat uusasiallisuudesta vaikutteista tullutta ”suoran valokuvauksen” periaatetta, valokuvauksellista objektiivisuutta aikaisemman piktorialistisen valokuvauksen sijaan. Ryhmä f/64 Yhdysvalloissa ja uusasiallisuus Saksassa tutkivat valokuvauksen tieteellisiä ominaisuuksia painottaakseen enemmän kuvan ulkonaisia seikkoja kuin aihetta itseään.


title: Uusasiallisuus

text: Uusasiallisuus vaikutti laajasti Euroopassa ja Amerikoissa. Balthus, Salvador Dalí varhaistuotannossaan, esimerkiksi Luis Buñuelin muotokuvassa (1924), Auguste Herbin, Maruja Mallo, Cagnaccio di San Pietro, Grant Wood sekä virolaiset Adamson-Eric ja Juhan Muks saivat vaikutteita uusasiallisuudesta. Toisen maailmansodan jälkeen maagisina realisteina on pidetty muun muassa amerikkalaisia Ivan Albrightia, Paul Cadmusta ja George Tookeria. Erotuksena kirjallisuuden maagiselle realismille maalaustaiteessa termi viittaa maalauksiin, joissa ei ole mitään fantastista tai maagista, vaan jotka ovat tavallisesti äärimmäisen realistisia ja usein arkipäiväisiä.


title: Uusasiallisuus

text: Suomessa uusasiallisuus ei ollut vaikuttava taidesuuntaus. Uusklassismista ja uusasiallisuudesta vaikutteita saivat muun muassa taidemaalarit Carl Wargh (vanhempi), Eero Nelimarkka, Erkki Kulovesi, Wäinö Kamppuri, Yrjö Ollila ja Lennart Segerstråle.


title: Gimchaek

text: Gimchaek (, hanja 金策市, McCune-Reischauer "Kimch’aek-si") on kaupunki Korean demokraattisen kansantasavallan Pohjois-Hamgyeongin maakunnassa. Se sijaitsee maakunnan eteläosassa Japaninmeren rannikolla. Vuoden 2008 väestönlaskennan mukaan siellä oli 207 299 asukasta.


title: Gimchaek

text: Kaupunki tunnettiin aiemmin nimellä "Seongjin" (, hanja 城津市, McCune-Reischauer "Sŏngjin-si"). Se sai nykyisen nimensä vuonna 1952 Korean sodassa kaatuneen Korean kansanarmeijan komentajan Kim Chaekin kunniaksi. Paikkakunta oli alun perin kalastajakylä, joka alkoi kehittyä 1900-luvun vaihteessa sinne avatun sataman ansiosta. 1930-luvulta lähtien se on kasvanut teollisuuskaupunkina, jossa jalostetaan rautaa, magnesiumia ja marmoria.


title: Kansojen ystävyyden kunniamerkki

text: Kansojen ystävyyden kunniamerkki ( oli Neuvostoliiton korkeimman neuvoston päätöksellä 1972 perustettu kunniamerkki, jonka suunnitteli Aleksandr Žuk.


title: Kansojen ystävyyden kunniamerkki

text: Kunniamerkin pohjana oli viisisakarainen tähti, jonka sisällä oli toinen, punainen, viisisakarainen tähti. Medaljonkiosassa oli Neuvostoliiton vaakuna, jonka yläosassa luki Kansojen ystävyys, alaosassa oli nauha ja kyrillisin kirjaimin kirjoitettuna Sosialististen neuvostotasavaltojen liittoa venäjäksi tarkoittava lyhenne SSSR. Vaakunan kehässä oli kuvattuna kädenpuristus.


title: Kansojen ystävyyden kunniamerkki

text: Kunniamerkin massa oli 43 grammaa ja korkeus oli 51 mm.


title: Kansojen ystävyyden kunniamerkki

text: Kunniamerkki voitiin myöntää sekä yksityishenkilöille että yhteisöille mm. ystävyyden ja veljellisen yhteistyön lujittamisesta Neuvostoliiton kansojen välillä, menestyksekkäästä työstä tieteen ja kulttuurin alalla, suurista ansioista veljellisen ystävyyden ja yhteistyön kehittämisessä sosialististen maiden välillä sekä rauhan ja kansojen välisen yhteistyön lujittamisesta.


title: Huicheon

text: Huicheon (, hanja 熙川市, McCune-Reischauer "Hŭich’ŏn-si") on kaupunki Korean demokraattisen kansantasavallan Jagangin maakunnassa. Se sijaitsee maan pohjoisosassa pääkaupunki Pjongjangin pohjoispuolella. Vuoden 2008 väestönlaskennan mukaan kaupungissa oli 168 180 asukasta.


title: Huicheon

text: Huicheon on tärkeä tuotannon keskus. Siellä valmistetaan eletroniikkaa, koneita, aseita ja ajoneuvoja. Siellä toimii myös Pohjois-Korean suurin tietoliikennetekniikkaan erikoistunut oppilaitos.


title: Huicheon

text: Huicheonista on valtatieyhteys pääkaupunki Pjonjangiin, ja kaupunkia palvelee myös rautatielinja.


title: Venäjän lähestymislennot

text: Venäjän lähestymislennot ovat sarja toimenpiteitä, joiden tarkoituksena on näyttää sotilaallista läsnäoloa ilmassa. Lähestymislennoilla kokeillaan puolustajien valvonnan tarkkuutta ja puolustusvalmiutta. Diplomaattisena tarkoituksena voi olla osoittaa tyytymättömyyttä. Kylmän sodan aikana kaikkien osapuolten lähestymislennot ja tiedustelulennot toisten ilmatilassa olivat toistuvia käytäntöjä. Venäjä aloitti lennot strategisilla pommikoneilla 2007.


title: Venäjän lähestymislennot

text: Lähestymislentoja suoritetaan Tupolev Tu-95MS, Tupolev Tu-22M ja Tupolev Tu-160 -pommikoneilla, jotka ovat strategisia pommituskoneita. Strategisten pommikoneiden tarkoituksena oli kylmänsodan aikana siirtää ydinpommit kohteeseensa, mutta ne ovat paljolti korvautuneet mannertenvälisillä ballistisilla ohjuksilla ja sukellusveneistä ammuttavilla ohjuksilla.


title: Venäjän lähestymislennot

text: Venäjän presidentti Vladimir Putin ilmoitti 17. elokuuta 2007, että 1992 lopetetut lennot aloitetaan uudelleen.


title: Venäjän lähestymislennot

text: Lennoilla on uskottu olevan tarkoituksena vaikuttaa Nato-maiden ulkopoliittiseen päätöksentekoon mm. Tšekkiin sijoitettavan tutka-aseman ja ainakin aluksi Puolaan sijoitettavan kymmenen ohjustentorjuntaohjuksen vuoksi, joita Venäjä katsoo yritykseksi poistaa Venäjän vastaiskumahdollisuus sekä samalla horjuttavan kauhun tasapainoa.


title: Venäjän lähestymislennot

text: Skotlantiin kohdistuvat lähestymislennot on katsottu vastalauseeksi siitä, että Yhdistynyt kuningaskunta on tehnyt luovutuspyynnön Andrei Lugovoin kuolemaan liittyvien murhatutkimusten johdosta.


title: RSM-54

text: RSM-54 on neuvostoliittolais-venäläinen mannertenvälinen ballistinen ohjus. Sitä edeltävän mallin, R-29RM:n suunnittelu aloitettiin 1979 akateemikko V. Makeejevin suunnittelutoimistossa rakettiyhdistelmä D-9RM:ää varten.


title: RSM-54

text: Suunnittelutavoitteena oli valmistaa mannertenvälinen ohjus, joka kykeni tuhoamaan maanpäällisiä pienehköjä kohteita siten, että sukellusveneiden järjestelmiä olisi tarvinnut muuttaa sen vuoksi vain mahdollisimman vähän.


title: RSM-54

text: Suuri osa ohjuksen teknillisistä ratkaisuista oli peräisin RSM-40 -ohjuksesta. Ensimmäisessä suunnitteluvaiheessa ammuttiin malliraketteja uivalta alustalta, samanaikaisesti malliraketteja laukaistiin myös maalta. Yhteensä ammuttiin 16 rakettia, joista kymmenen osoittautui onnistuneiksi. Kolmannessa vaiheessa malliraketteja laukaistiin Neuvostoliiton kommunistisen puolueen XXVI puoluekokous -nimiseltä sukellusveneeltä.


title: RSM-54

text: Ohjusten valmistus keskeytettiin 1996. Venäjän federaation hallitus kuitenkin päätti 1999, että Krasnojarskin koneenrakennustehdas aloittaisi uudistetun version, RSM-54 "Sineva":n valmistuksen. Merkittävin ero aikaisempiin ohjuksiin verrattina oli se, että eri vaiheiden mittoja, kymmenen eri ohjusta, jotka voidaan ohjata eri maaleihin, parannettu elektromagneettisen impulssin kestokykyä, parannettu vastustajan ilmatorjunnan määritystä. Siinä on myös Mahalit-3 -satelliittinavigointi- ja laskentayksikkö, joka on tarkoitettu alun perin MBR "Bark":lle.


title: RSM-54

text: R-29M -ohjuksen perustalta on tehty Shtil-1 -ohjus, jonka massa on 100 kg.


title: Projekti 667A

text: Projekti 667A (NATO-koodi: Yankee) oli Neuvostoliiton laivaston kylmän sodan aikainen strateginen ohjussukellusveneluokka. Veneitä rakennettiin 34 kappaletta vuodesta 1968 lähtien. Veneet aseistettiin kuudellatoista keskimatkan yhden megatonnin ydinkärkisellä ballistisella ohjuksella tyyppiä R-27.


title: Projekti 667A

text: Luokka edusti Neuvostoliiton ohjussukellusveneiden toista sukupolvea, ja oli tulivoimaltaan verrattavissa Yhdysvaltain laivaston aluksiin ja olivat hiljaisempia kuin edeltäjänsä Projekti 658 -luokan veneet (NATO: Hotel).


title: Projekti 667A

text:
Suunnitteluprojekti alkoi 1958 OKB-18:ssa. Kaksi erilaista suunnitelmaa tehtiin, joista toinen hyväksyttiin. Molempien suunnitelmien pääsuunnittelijana oli Abram S. Kassatsijer. Ongelmien ilmaantuessa pääsuunnittelijaksi tuli Sergei I. Kovaljov ja ensimmäiset valmistuneet veneet olivat tyyppiä 667A, joka hyväksyttiin tuotantoon 1962.
Veneessä on kaksi erillistä painevesireaktoria VM-2-4 ja kaksi potkuria.
Aseistuksena on 16 × R-27, jonka kantomatka on noin 2400 km. Ohjukset on sijoitettu rungon sisään kahteen riviin. Ne voidaan laukaista kahdeksan minuutin valmistelulla 40–50 metrin syvyydestä veneen liikkuessa 3–4 solmua. Ohjuslaukaisu tapahtuu neljän ohjuksen ryhmissä, joissa kahden ohjuksen väli on 8 sekuntia. Sen jälkeen veneen pitää palata takaisin laukaisusyvyyteen ja toisen ja kolmannen salvon välissä on pumpattava vettä tankeista siiloihin, joka vie 15–20 minuuttia.
Ohjuksen kantomatkan vuoksi laukaisu tapahtuu Yhdysvaltain rannikon edustalta. 1970-luvulla kolme venettä oli jatkuvasti partioimassa Bermudan itäpuolella. Yksi veneistä menetettiin, K-219 upposi 6. lokakuuta 1986 ohjusosaston tulipalon jälkeen Hatterasin syvänteeseen Bermudan itäpuolelle. Veneessä on arviolta 34 ydinkärkeä ja kaksi reaktoria.


title: Projekti 667A

text: Neuvostoliitto kehitti veneisiin taistelujärjestelmän, joka mahdollisti signaalien vastaanoton 50 metrin syvyydestä veneen perässä vedettävän antennin avulla. Ensimmäisissä neljässä veneessä oli Sigma-navigaatiojärjestelmä, ja seuraavissa Tobol, joka oli ensimmäinen neuvostoliittolainen satelliitteja käyttävä navigointijärjestelmä.


title: Projekti 667A

text: Ensimmäinen 667A-vene laskettiin vesille 1964 Severodvinskissa ja se suoritti kokeet heinäkuussa 1967 ja otettiin palvelukseen saman vuoden lopussa. Vuosina 1967–1974 veneitä rakennettiin 34, joista 24 Severodvinskissa ja kymmenen Komsomolsk-na-Amuressa.


title: Projekti 667A

text: Vuosina 1972–1983 veneet varustettiin uudella D-5U-laukaisujärjestelmällä ja R-27U-ohjuksin. R-27U:n kantomatka oli 3000 km ja siihen sai useampia taistelukärkiä. Päivitetyt veneet saivan mallinimen 667AU.


title: Projekti 667A

text: Projekti 667A:sta tehtiin useita muunnoksia. "K-140" muunnettiin kuljettamaan kiinteäpolttoaineista RS-16-ohjusta (SS-N-17 Snipe), joka oli Neuvostoliiton ensimmäinen kiinteäpolttoaineinen ballistinen sukellusveneohjus. Tämä projekti sai nimen 667AM "Navaga-M" ja NATO-koodin Yankee II. Ei ole selvää miksi vain yksi tällainen vene tehtiin. Se palveli kuitenkin vuoteen 1990.


title: Projekti 667A

text:
Projekti 667M "Andromeda" oli yhden veneen ("K-420") muunnos vuonna 1983 kantamaan risteilyohjuksia. Aseistuksena oli 12 ydinkärkistä risteilyohjusta Meteorit-M (SS-NX-24) sijoitettuna painerungon ulkopuolelle. Ohjus oli kokeellinen, lensi kaksinkertaista yliääninopeutta 5000 km matkan ja siinä oli kaksi ydinkärkeä. Ohjuksella tehtiin kokeita Barentsinmerellä joulukuusta 1983 alkaen kaikkiaan 21. Projekti kuitenkin keskeytettiin. Massiivisella ohjukselle sovitettu vene oli 153 metriä pitkä ja sai NATO-koodinimen Yankee Sidecar.
Projekti 667AT "Gruša" oli kolmen veneen, "K-253", "K-395", "K-423", muunnos kantamaan strategista risteilyohjusta RK-55 "Granat". Lisäksi kolmen muun muunnostyötä suunniteltiin, muttei toteutettu. Veneiden keskikohdan ohjussiilo-osasto korvattiin uudella. Muunnostyö oli seurausta SALT-aserajoitussopimuksesta. Vene piteni 140 metriin ja sai NATO-koodinimen Yankee Notch.


title: Projekti 667A

text: Projekti 09774 (667АН) oli veneen "K-411" "Orenburg" muunnos 1990 emälaivaksi Paltus-minisukellusveneille ja tieteelliseen tutkimukseen. Veneen pituudeksi tuli 160 metriä, joten se oli projekti 667A:n veneistä pisin. Se sai NATO-koodinimen Yankee Stretch.


title: Projekti 667A

text: "K-403" "Kazan" muunnettiin vuosina 1979–1983 projekti 667AK "Akson-1" koealukseksi, joka varustettiin ohjusten sijaan radiolaitteistolla ja hinattavalla hydroakustisella laitteistolla. Se sai koodinimen Yankee Pod.


title: Luettelo Neuvostoliiton sukellusveneiden NATO-koodeista

text: Nato on lentokoneiden tapaan antanut myös Neuvostoliiton sukellusveneille englanninkieliset tunnukset.


title: Kreikkalainen naimakauppa

text: Kreikkalainen naimakauppa ("My Big Fat Greek Wedding") vuonna 2002 ilmestynyt romanttinen komedia. Elokuvaa oli tuottamassa Rita Wilson ja Tom Hanks. Sen käsikirjoitti Nia Vardalos, joka esittää elokuvassa myös naispääosan. Elokuvan miespääosassa on John Corbett.


title: Kreikkalainen naimakauppa

text: Elokuvan budjetti oli pieni, vain viisi miljoonaa dollaria ja se tuotti pienen budjetin elokuvaksi todella hyvin; yli 241 miljoonaa dollaria pelkästään Yhdysvalloissa ja yli 127 miljoonaa dollaria muualla, maailmanlaajuisesti siis lähes 369 miljoonaa dollaria. Elokuva onkin parhaiten menestynyt romanttinen komedia Yhdysvalloissa vuoden 1978 jälkeen. Elokuva on myös kaikkien aikojen parhaiten tuottanut elokuva joka ei ole ollut Pohjois-Amerikan listaykkösenä viikon katsotuimpana elokuvana. Elokuva oli myös ehdolla parhaan käsikirjoituksen Oscar-palkintoon.


title: Kreikkalainen naimakauppa

text: Toula (Nia Vardalos) on amerikankreikkalainen nainen. Toulan isä haluaisi Toulalle perinteisen kreikkalaisen naisen elämän; kreikkalainen mies, lapsia ja ruoanlaittoa. Toula haluaisi elämältään kuitenkin jotakin muuta ja tätä hänen isänsä on vaikea ymmärtää.


title: Kreikkalainen naimakauppa

text: Toula pääsee kuitenkin kouluttamaan itseensä, uuteen työpaikkaan ja samalla aikaa uudistaa arkisen näköisen tyylinsä täysin. Pian Toula rakastuukin mieheen nimetä Ian Miller (John Corbett). On vain yksi ongelma; Ian ei ole kreikkalainen ja tätä on Toulan perheen vaikea hyväksyä.


title: Beverly D’Angelo

text:
Beverly Heather D'Angelo (s. 15. marraskuuta 1951 Columbus, Ohio) on yhdysvaltalainen laulaja ja näyttelijä.
Hänen äitinsä Priscilla Smith on ammatiltaan viulisti ja isä Gene D'Angelo basson soittaja. D'Angelolla on sukujuuret Italiassa.


title: Beverly D’Angelo

text: D'Angelo aloitti näyttelemisen teatterissa, Broadwaylla 1976 näytelmässä "Rockabye Hamlet". Näytelmä perustui William Shakespearen Hamletiin. D'Angelon varhainen pieni elokuvarooli oli Woody Allenin ohjaamassa "Annie Hallissa". Vuonna 1979 hän näytteli yhtä pääosaa, yläluokkaisen perheen tytärtä Sheilaa, Miloš Formanin elokuvassa "Hair", joka oli muokattu menestyksekkään hippimusikaalin pohjalta. Hänet tunnetaan ehkä parhaiten Griswoldin perheen äitinä Chevy Chasen kanssa neljässä National Lampoon's -elokuvassa, "Faijalla hommat hanskassa" ("Vacation", 1983), "Mieletön kesis" ("European Vacation", 1985), "Joulupuu on kärvennetty" ("Christmas Vacation", 1989) ja "Vegas vie voiton" ("Vegas Vacation", 1997). Vuonna 1992 D'Angelo ääninäytteli "Simpsonit"-piirrossarjan kolmannen kauden jaksossa. Vuonna 2008 hän ääninäytteli "Simpsonit"-sarjan 19. kauden jaksossa.


title: Beverly D’Angelo

text: Nuorena D'Angelo seurusteli ohjaaja Miloš Formanin kanssa. Vuonna 1981 D'Angelo avioitui Lorenzo Salviatin kanssa. D'Angelo ja Salviati erosivat vuonna 1995. Vuonna 1997 D'Angelo alkoi seurustella Al Pacinon kanssa. Heille syntyi 25. tammikuuta 2001 kaksoset, Olivia ja Antoni. D'Angelo ja Pacino erosivat samana vuonna, kun Beverlylle selvisi että Al tapaili toista naista.


title: Tyne and Wearin metro

text: Tyne and Wearin metro (Tyne and Wear Metro) on raideliikennejärjestelmä Newcastle upon Tynessä ja lähikunnissa. Siinä on sekä pikaraitiotien, paikallisjunien että varsinaisen metron piirteitä, ja sitä kutsutaan joskus "kevyeksi metroksi". Seitsemän sen kuudestakymmenestä asemasta sijaitsee maan alla. Raideverkoston kokonaispituus on 77,7 kilometriä. Linjoja on kaksi, keltainen ja vihreä, ja niitä käyttää päivittäin yhteensä noin 129 000 matkustajaa.


title: Tyne and Wearin metro

text: Metroliput on hinnoiteltu vyöhykejärjestelmän mukaan. Kallein vyöhyke ulottuu lentoasemalle asti.


title: Tyne and Wearin metro

text: Newcastlen metron eräillä asemilla soitetaan klassista musiikkia vetelehtivien ja vandalisoivien nuorisojoukkojen karkottamiseksi.


title: Tyne and Wearin metro

text: Metro aloitti toimintansa vuonna 1980 ja laajeni vaiheittain vuoteen 1984. Siihen sisällytettiin osia paikallisliikenteen sähköjunareitistä, joka oli avattu jo 1904. Alkuperäisestä 55,8 kilometrin radasta 44,5 km tehtiin vanhoista rataosuuksista. Uusista radoista 7,5 km rakennettiin maan alle Newcastlen keskustaan. Keskusaseman eteläpuolelle rakennettiin uusi silta. Yhteys lentoasemalle avattiin 1991. Vuonna 2002 metro laajeni Sunderlandin alueelle.


title: Knuut VI

text: Knuut VI (1163–1202) eli Knuut Valdemarinpoika oli Tanskan kuningas vuodesta 1182 kuolemaansa saakka. Hän oli Valdemar I:n ja tämän puolison kuningatar Sofian vanhin poika.


title: Knuut VI

text: Isänsä kuoltua Knuut huudettiin kuninkaaksi Urnehovedin maakäräjillä ja sen jälkeen kaikilla muilla Tanskan maakäräjillä. Heti valtaan noustuaan hän joutui kohtaamaan talonpoikaiskapinan: Skånen talonpojat kieltäytyivät maksamasta piispa Absalonin vaatimia kymmenyksiä. He lähettivät puhemiehen uuden kuninkaan luo, mutta tämä kieltäytyi ottamasta lähettilästä vastaan ja uhkasi sotatoimilla. Ennen kuin kuningas sai joukkojaan liikkeelle, paikalliset ylimykset olivat jo lyöneet talonpojat verisessä taistelussa: kuningas saapui armeijoineen kurittamaan talonpoikia niin ankarasti, että piispa Absalon anoi heille armoa.


title: Knuut VI

text: Fredrik I Barbarossa uhkaili Knuutia ja yritti alistaa tämän alamaisekseen, ja käski vasallinsa Pommerin ruhtinaan Bugislawin valloittaa Tanskan. Valloitusretki epäonnistui surkeasti. Knuutin vastaisku johti 1185 Bugislawin alistumaan puolestaan Knuutin vasalliksi.


title: Knuut VI

text: Knuut mainitaan uskonnolliseksi mieheksi, joka johti henkilökohtaisesti ristiretkeä pakanoiden asuttamalle Eestinmaalle vuonna 1197.


title: Knuut VI

text: Knuutin hallituskaudella Tanska laajeni lähes laajimmilleen. Hän kuoli äkillisesti 40-vuotiaana, eikä jättänyt jälkeensä yhtään lasta. Seuraajaksi nousi hänen nuorempi veljensä Valdemar II Sejr.


title: Petra Innanen

text: Petra Johanna Innanen (s. 25. joulukuuta 1970 Lappeenranta) on suomalainen taidemaalari.


title: Petra Innanen

text: Innanen on opiskellut Västra-Nylands folkhögskolan taidelinjalla Karjaalla 1986–1987 ja Kuvataideakatemiassa 1987–1992. Hän valmistui kuvataiteen maisteriksi Kuvataideakatemiasta 1996.


title: Petra Innanen

text: Innasen töitä oli ensimmäisen kerran esillä 1991 Nuorten näyttelyssä Taidehallissa Helsingissä. Hän on tuonut burleskin osaksi suomalaista nykytaidetta.


title: Petra Innanen

text: Innanen on toiminut kuvataiteen opettajana Umeå konstskolassa Ruotsissa, Taidekoulu Maassa, Aalto Yliopistossa ja Kuvataideakatemiassa. Hän on suunnitellut levynkansia Fiaskorecords levy-yhtiölle vuodesta 2000 alkaen. Innasen teos on Helsingin kaupungin Riistavuoren palvelukeskuksessa.


title: Petra Innanen

text: Kuvataiteen lisäksi Petra Innanen toimii burleskin parissa: hän sekä esiintyy taitelijanimellä Bettie Blackheart että tuottaa kansainvälistä Helsinki Burlesque Festivalia. Hän myös opettaa burleskia ja on toinen suomalaisen BurleskInstituutin perustajista. Hänet on esiintynyt lukuisilla kansainvälisillä areenoilla muun muassa New Yorkissa, San Franciscossa, Moskovassa, Pariisissa ja Roomassa.


title: Valdemar II Sejr

text: Valdemar II (1170–1241) oli Tanskan kuningas vuodesta 1202 kuolemaansa saakka. Hän oli edeltäjänsä Knuut VI:n veli ja tämän edeltäjän Valdemar I:n ja tämän puolison kuningatar Sofian toiseksi vanhin poika. Jälkipolvet ovat käyttäneet hänestä lisänimeä "Sejr", voittaja tai valloittaja.


title: Valdemar II Sejr

text:
Valdemarin vanhempi veli Knuut VI kuoli yllättäen 40-vuotiaana, ja Valdemar nousi kuninkaaksi vuonna 1202. Heti seuraavana vuonna hän valloitti Lyypekin ja Holsteinin. Vuonna 1204 hän yritti sekaantua Norjan kruununperimykseen, ja nelivuotisen sodan jälkeen Norjan uusi kuningas vannoi uskollisuutta Tanskalle 1208.
Vuonna 1219 Saksalainen ritarikunta pyysi apua Baltian käännyttämisessä, ja Valdemar sai sotaretkelleen ristiretken arvon. Taistelut Tallinnan lähistöllä olivat rajuja. Niissä liehui ensimmäistä kertaa Tanskan lippu, jossa on punaisella pohjalla valkoinen risti. Legendan mukaan lippu putosi taivaasta Lindanisen taistelussa ja johdatti tanskalaiset voittoon. Viro liitettiin Tanskan maihin, ja sen asukkaat kastettiin kristinuskoon.


title: Valdemar II Sejr

text: Vuonna 1227 Valdemar menetti joitakin alueita nykyisessä Saksassa. Sen jälkeen hän keskittyi jäljellä olevan alueensa sisäpolitiikkaan ja perusti läänitysjärjestelmän, mikä loi Tanskaan aatelisluokan, mutta vei talonpojilta näiden viikinkiajoista asti nauttiman vapauden. Hän kirjoitti myös valtiollisen lakikokoelman, jota käytettiin vuoteen 1683 asti.


title: Valdemar II Sejr

text: Valdemar on Tanskassa myyttinen kuningas, koska hän otti käyttöön nykyisen lipun, ja koska Tanskan suurvalta-ajan voidaan katsoa päättyneen hänen valtakauteensa. Valdemarin jälkeen maata repivät sisällissodat.


title: FAD

text:
FAD eli flaviiniadeniinidinukleotidi (CHNOP) on koentsyymi, jolla on tärkeä tehtävä aineenvaihdunnan hapetus-pelkistysreaktioissa. Aineen moolimassa on 785,564 g/mol ja CAS-numero on 146-14-5. FAD pystyy muuntumaan FADH:ksi (CHNOP). FAD:llä onkin tärkeä tehtävä toimia elektronin siirtäjänä monissa aineenvaihdunnan reaktioissa. FAD on riboflaviinin johdannainen.
FADH on energiaa kuljettava molekyyli ja sillä on tärkeä tehtävä oksidatiivisessa fosforylaatiossa mitokondriossa. FADH pelkistyy FAD:ksi, mikä mahdollistaa sen tuottavan kaksi moolia ATP:tä. Aiotumaisissa FAD:tä pelkistyy eniten sitruunahappokierrossa sekä rasvahappojen betaoksidaatiossa. Sitruunahappokierrossa FAD on osa sukkinaattidehydrogenaasientsyymiä ja betaoksidaatiossa se on asyyli-CoA-dehydrogenaasin koentsyymi.


title: FAD

text: Monet oksidoreduktaasientsyymit vaativat toimiakseen FAD:tä, joka on niiden protesteettinen ryhmä.


title: Eerik IV Plovpenning

text: Eerik IV Plovpenning (1216–1250) oli Tanskan kuningas vuodesta 1241 kuolemaansa saakka. Hän oli edeltäjänsä Valdemar II Sejrin vanhin poika.


title: Eerik IV Plovpenning

text: Eerik IV sai liikanimen Plovpenning, aurapenni, määräämästään kiinteistöverosta. Hän yritti määritellä maaomaisuuden määrää laskemalla viljelijöiden aurat ja asettamalla näille aurakohtaisen veron ajatellen, että isolla tilalla tarvitaan enemmän auroja. Hän joutui kohtaaman useita talonpoikaiskapinoita.


title: Eerik IV Plovpenning

text: Eerikin lapsista jäi eloon vain neljä tytärtä. Häntä seurasi kuninkaana hänen veljensä Abel. Eerik siepattiin vangiksi kesken peli-illan ja surmattiin. Aikalaiset syyttivät Abel-veljeä surmatyöstä, mutta tämä kielsi osallisuutensa.


title: Burleski

text: Burleski (, 'pilaileva, liioitellun hullunkurinen, irvokas, parodioiva, ilveilevä') tarkoittaa alun perin teatterin keinoin esitettyä parodista huumoriviihdettä, johon yleensä kuuluu sketsejä. Sitä pidetään usein commedia dell'arten suoranaisena jatkajana, joskin termi on syntynyt samoihin aikoihin kuin commedia dell'arte.


title: Burleski

text: Kirjallisuudessa ja kulttuurisena tyylisuuntana burleski tarkoittaa vakavan osoittamista naurettavaksi sen aiheen ja toisaalta tyylin ristiriidan avulla.


title: Burleski

text: Nykyisin burleskilla viitataan usein pohjoisamerikkalaisen 1800-luvun music hall -viihteen pohjalta syntyneeseen kabareen kaltaiseen näyttämöviihteeseen, johon kuuluu huumoria ja stripteasea.


title: Burleski

text: 1700-luvulla burleski tyylisuunta oli kirjallisuusmuoto, jossa korkeaa aihetta kuvattiin matalalla tyylillä ja päinvastoin.


title: Burleski

text: Amerikkalaisessa merkityksessään burleskilla tarkoitetaan näyttämöviihdettä, johon kuuluu perinteisesti tanssia, kiusoittelevaa stripteasea ja naisellisen koristeellisia esiintymisasuja.


title: Burleski

text: Yhdysvaltalainen burleski sai alkunsa 1800-luvulla varietee- ja vaudevilleteatterin pohjalta. Lontoossa Englannissa burleski oli ollut suosittua jo 1830-luvulta alkaen. Lontoon burleski oli rohkeaa musiikillista teatteriparodiaa, joka karrikoi tunnettua oopperaa, näytelmää tai balettiesitystä. Burleskin pioneeri Yhdysvalloissa oli brittinäyttelijä Lydia Thompson. Hänen British Blondes -ryhmänsä uudisti burleskia näytelmäparodiasta seksikkäämmäksi 1860-luvulta alkaen ja nosti sen suosioon Yhdysvalloissa. Tuon ajan burleskitähdet ja -esitykset olivat hyvin suosittuja, ja jokaisessa Yhdysvaltain suurkaupungissa oli useita burleskipaikkoja. Tanssiesitysten välissä oli koomikkojen esityksiä, ja teatraalisissa esityksissä näkyivät yhä tyylilajin satiiriset juuret.


title: Burleski

text:
Thompsonin jälkeen burleski siirtyi keski- ja yläluokkien viihteestä työväenluokan teattereihin. Samalla sen sisältö alkoi painottua entistä enemmän esiintyjen naisellisten muotojen esittelyksi, ja puheroolit ja komedialliset roolit siirtyivät pääosin miehille. Esityksiin tuli mukaan myös eksoottisia elementtejä kuten itämaista tanssia.
Burleskin riisuutumiskohtaukset olivat vielä 1900-luvun alussa melko häveliäitä, ja alastomuuden illuusio luotiin esimerkiksi vartalosukilla ja valaistuksen keinoin. Kun burleski joutui kilpailemaan katsojista elokuvan kanssa 1920-luvulla, burleskiesityksistä alettiin tehdä uskaliaampia. Etenkin Minskyn veljesten huokeista ja striptease-painotteisista burleskituotannoista tuli hyvin suosittuja New Yorkissa. Vuosikymmenen lopulla burleskista olikin tullut stripteasen synonyymi, sillä koomikot ja varietee-esitykset oli alennettu vain show’n täytteeksi. Burleskin suosiota ylläpidettiin myös epätavallisilla esiintyjillä, erilaisilla kikoilla sekä hienolla rekvisiitalla ja lavasteilla.


title: Burleski

text: Burleskin muututtua koko ajan rohkeammaksi ja vulgaarimmaksi, New Yorkin pormestari laittoi tuottajat ja esiintyjät kuriin. Teatterburleski olikin New Yorkissa lähes kuollut vuoteen 1937 mennessä. Sen jälkeen ala hiipui myös muualla Yhdysvalloissa, ja suurin osa stripteasetaiteilijoista siirtyi esiintymään yökerhoihin.


title: Burleski

text: Burleskin suosio elpyi jälleen 1940-luvulla. Yhdysvaltoihin syntyi burleskiklubeja, ja kiertelevät ”tyttöshowt” esiintyivät tivoliseurueiden teltoissa kautta maan, tuoden esitysmuotoa tutuksi uusille yleisöille. Yhteiskunnan moraalin löystyessä ja pornografian yleistyttyä 1960- ja 1970-luvulla burleskista katosi kiusoittelevuus ja siitä tuli yleisön uuden maun mukaista roisia stripteasea. Television viihde-ohjelmissa 1960-luvulla nähtiin vielä perinteistä burleskia, jossa stripteasea oli tosin siistitty. Las Vegasin tanssityttöjen esityksetkin lainailivat edelleen burleskin perinteestä. Elävänä taidemuotona burleski oli kuitenkin jo kadonnut ja sekoittunut moderniin strippaukseen.


title: Burleski

text: Viime vuosikymmeninä kehittynyt neoburleski on nostanut burleskin jälleen suosioon. Burleskin pariin alkoi pitkän hiljaisuuden jälkeen 1990-luvulla tulla uusia harrastajia swingliikkeestä, rockabillysta, tankotanssista ja muusta tanssista, kuvataiteesta sekä vanhasta glamourista kiinnostuneiden joukosta. Burleskin ja vintagekulttuurin suosiota kasvattivat burleskista tehdyt elokuvat ja stripteasemusiikin uudelleenjulkaisut sekä vanhan pin-up-kuvaston paluu.


title: Burleski

text: Nykyajan neoburleski on laaja-alaisempaa kuin klassinen burleski, sillä se ammentaa paljon sitä useammasta tyylilajista. Neoburleskissa yhdistyy esimerkiksi dragshow'ta, performanssia, luovaa stripteasea, komediaa, parodiaa, satiiria ja friikkishow'ta. Toisaalta klassiseen burleskiin kuuluneet mieskoomikot ovat jääneet neoburleskista pois, sillä vanhoja vitsejä ei enää pidetä huvittavina, ja toisaalta modernien koomikoiden huumorin ei katsota sopivan burleskin vintagetunnelmaan. Nykyburleskin esiintyjät käyttävät yleensä äänitettyä musiikkia, kun perinteinen burleski oli aina elävän musiikin säestämää.


title: Burleski

text: Burleskille on luonteenomaista kepeä naiseuden ylistäminen ja huumori, nykyaikana myös nykypäivän kauneusnormien haastaminen ja erilaisten naisvartaloiden ihannointi. Vaikka burleskiin kuuluukin viekoittelevaa liikehdintää ja riisuutumista, burleskiesiintyjä ei riisu kaikkia vaatteitaan, sillä esityksen tarkoituksena ei ole kiihottaminen vaan kiusoittelu ja viihdyttäminen.


title: Burleski

text:
Menneinä aikoina oli Suomessa lähimpänä burleskiteatteria Kabaree Punainen Mylly, joka toimi vuosina 1946–1965 Ossi Elstelän johdolla.
Neoburleski tuli Suomeen 2000-luvun ensimmäisen vuosikymmenen lopulla. Suomen ensimmäinen burleskifestivaali oli Helsinki Burlesque Festival vuonna 2008 Ravintola Kaisaniemessä.


title: Ahti Vilppula

text: Ahti Vilppula (s. 1959) on suomalainen liikemies ja luxemburgilaisen yhtiön toimitusjohtaja. Hän asuu perheineen Lontoossa, mutta omistaa kiinteistön myös Kirkkonummella. Hänellä on määräysvallassaan kaksi yhtiötä: Helsingin Mekaanikontalo Oy ja Procomex SA. Vilppula on entinen Ruukki Groupin omistaja yhdessä Kai Mäkelän kanssa. Hän on toiminut menestyksekkäästi kansainvälisessä metallikaupassa.


title: Ahti Vilppula

text: Vilppula aloitti sijoitusuransa media-alalla. Vilppula kuului Alma Median hallitukseen vuosina 2007–2008. Häntä epäiltiin sisäpiirikaupoista Saunalahden osakkeilla vuonna 2005.


title: Ahti Vilppula

text: Helsingin Mekaanikontalo Oy:n omistaa luxemburgilainen Procomex ja edelleen Kilbrin Investments Limited Neitsytsaarilla. Finanssivalvonta antoi julkisen huomautuksen Antti Vilppulalle Helsingin Mekaanikontalo Oy:n ja Procomex S.A:n kautta hallussaan olleiden yli 5 %:n osuuden Alma Media Oyj:n osakkeiden määrästä vuonna 2009.


title: Ahti Vilppula

text: Vilppula rahoitti Ruukki Group Oyj:n ja Helsingin Mekaanikontalo Oy:n kautta ainakin keskustan Timo Kallin ja Paula Lehtomäen sekä kokoomuksen Jyrki Kataisen ja Jyri Häkämiehen vaalityötä 2007.


title: Jiri Kuronen

text: Jiri Kuronen (s. 1974) on suomalainen muusikko, säveltäjä ja tuottaja. Hän on opiskellut musiikkikasvatusta Sibelius-Akatemiassa pääinstrumenttinaan piano. Hän on opettanut musiikkia muun muassa Teatterikorkeakoulussa ja Sibelius-Akatemiassa.


title: Jiri Kuronen

text: Kuronen on työskennellyt musiikkiteatterin parissa mm. Teatteri Vantaassa (ent. Teatteri Kehä III), Kansallisteatterissa,Helsingin Kaupunginteatterissa,Svenska Teaternissa, sekä monissa erilaisissa ravintolateatteriprojekteissa ja lauluilloissa.


title: Jiri Kuronen

text: Kuronen perusti vuonna 2004 Kiima-levyt -levy-yhtiön yhdessä serkkunsa Olavi Uusivirran kanssa. Yhtiön ensimmäinen julkaisu oli Jiri Kuronen & Lähiö -kokoonpanon albumi "Lauluja". Kokoonpanossa ovat mukana muun muassa näyttelijä-laulajat Maria Ylipää ja Petja Lähde sekä tuottaja Janne Halonen.


title: Jiri Kuronen

text: Jiri Kuronen soitti koskettimia Olavi Uusivirran yhtyeessä vuoteen 2014 asti ja on osallistunut Uusivirran albumien sovittamiseen ja tuotantoon. Kuronen toimii myös kosketinsoittajana ja haitaristina Tuure Kilpeläinen ja Kaihon Karavaani -yhtyeessä. Jiri Kuronen on myös isännöinyt "Poppia kyydissä" -ohjelmaa TV1:lla yhdessä Aki Sirkesalon kanssa.


title: Jiri Kuronen

text: Lisäksi Jiri on vieraillut muutamien artistien kuten Mimmit-yhtyeen levyillä.


title: Afarak Group

text: Afarak Group Oyj (vuoteen 2013 Ruukki Group Oyj ) on suomalainen yritys, joka on erikoistunut kaivos- ja mineraalien jalostamiseen. Mineraaliliiketoiminnot sijaitsevat Maltalla, Turkissa, Etelä-Afrikassa ja Saksassa. Afarak Group on noteerattu Nasdaq OMX Helsingissä (AFAGR) ja Lontoon pörssissä (AFRK) vuodesta 2010 alkaen. Yhtiön GICS -toimialaluokitus on Muu metalliteollisuus ja kaivostoiminta. Yhtiö on aikaisemmin tunnettu nimillä Ruukki Group, A Company Finland ja Balansor.


title: Afarak Group

text: Afarakin pääomistaja on kroatialainen sijoittaja Danko Končar eräiden yhtiöiden kautta. Končarin vaimon Jelena Manojlovic on Afarakin hallituksen puheenjohtaja.


title: Afarak Group

text: Yhtiön toimitusjohtajana on toiminut toukokuusta 2015 lähtien Alistair Ruiters. Häntä edelsivät Danko Končar, Thomas Hoyer vuosina 2011-2012 ja vuosina 2008-2010 Alwyn Smith, joka siirtyi johtajaksi Kermas Limitediin.


title: Afarak Group

text: Afarak Groupin mineraaliliiketoimintaan kuuluu kaivos-, rikastus- ja sulattotoimintaa Etelä-Afrikassa, Maltalla, Saksassa ja Turkissa. Konserni valmistaa monipuolisia terästeollisuuden raaka-aineina käytettäviä metalliseoksia, kuten matalan hiilipitoisuuden erikoisferrokromituotteita, ferrokromia (FeCr), piimangaania (SiMn) sekä ruostumattoman teräksen valmistuksessa käytettävää kromi-nikkelirautametalliseosta. Tuotteita ostavat mm. ilmailu- ja autoteollisuus.


title: Afarak Group

text: Afarak Group toimii seuraavilla kansainvälisillä tuotemarkkinoilla aktiivisesti:


title: Afarak Group

text: Sahaliiketoiminnan myynnin jälkeen yhtiö keskittyy puunjalostusliiketoimintojen divestointien jälkeen kaivos- ja mineraaliliiketoimintaan; rautametalleihin eteläisessä Afrikassa ja erikoismetalleihin Euroopassa.


title: Afarak Group

text: Kesäkuussa 2011 Ruukki Group sahaliiketoiminnan myynti toteutui. Yhtiö myi 51 prosentin osuutensa Junnikkala Oy:n vähemmistöosakkaille. Kauppahinta oli 6 miljoonaa euroa.


title: Afarak Group

text: Tammikuussa 2011 Ruukki Group myi Capmanille puunjalostusliiketoimintaan kuuluvan Oulussa toimivan Pohjolan Design-Talo Oy:n koko osakekannan yli 40 miljoonan myyntivoitolla.


title: Afarak Group

text: Yritys on tehnyt marraskuussa 2010 Chromex Mining PLC:stä ostotarjouksen.


title: Afarak Group

text: Afarak Group on tehnyt useita kymmeniä yritysjärjestelyitä vaihtaessaan liiketoimintasuunnitelmaansa tasaisin väliajoin. Vuonna 2003 yritys toimi ICT-toimialalla, jonka jälkeen siirtyi monitoimialan yritykseksi vuoteen 2006 asti. Vuonna 2007 Ruukki Group keskittyi puunjalostukseen ja edelleen 2008 mineraaleihin ja puunjalostukseen.


title: Afarak Group

text: Ruukki Group tarjoutui ostamaan Stora Enson Kemijärven tehtaan 20.12.2007 sellun ja bioenergian tuotantoon. Yhtiö suunnitteli samanaikaisesti vuonna 2007 tehdasta Venäjälle Kostromaan. Stora Enso hylkäsi Ruukin tarjouksen 21.12.2007. Toimitusjohtaja Jouko Karvinen arvosteli ostotarjouksen julkaisua.


title: Afarak Group

text: Yritys harjoittaa luonnonvarojen teollista tuotantoa ja jalostamista ottamalla huomioon vastuullisuuden ja eettisyyden periaatteet toiminnassaan. Mineraaliliiketoiminnassaan yritys on keskittynyt sivukivivarantojen kierrättämiseen, jotka ovat syntyneet aiempien vuosien kaivostoiminnasta. Hyödyntämällä näitä kiviainesvarantoja, voidaan maanalaista kaivostoimintaa hyvin pitkälti välttää ja näin tuotanto perustuu uusioraaka-aineisiin.


title: Afarak Group

text: Ruukki Group nosti kanteen Rautaruukkia vastaan 2010 liittyen "Ruukki"-markkinointinimen käyttöönottoon. Ruukki Groupin toiminta alkoi Ruukin kunnassa, jonka alue on nykyään osa Siikajokea. Ruukki-tunnus otettiin ensimmäisen kerran käyttöön 1933, kun "Ruukin Eristeteollisuus", myöhempi Ruukki Group aloitti toimintansa. Rautaruukki ilmoitti käyttäneensä "Ruukki"-nimeä 1970-luvulta lähtien useissa erikoistuotteissaan. Pitkien oikeustoimien jälkeen Ruukki Group ja Rautaruukki sopivat nimikiistansa huhtikuussa 2013 ja Ruukki Group vaihtoi nimensä kuuden kuukauden sisällä.


title: Arabiansusi

text: Arabiansusi ("Canis lupus arabs") on suden alalaji, jota esiintyy lähinnä Arabian niemimaalla. Arabiansudet ovat äärimmäisen uhanalaisia ja harvinaisia. Ennen ne olivat yleisiä koko Lähi-idässä, mutta nykyisin niitä elää vain pienillä alueilla Omanissa, Jemenissä, Jordaniassa, Saudi-Arabiassa ja Israelin eteläisissä osissa, jossa elää noin 100–150 arabiansutta.


title: Arabiansusi

text: Arabiansusilla on ohut turkki. Talviturkki on tosin melko runsas. Yleensä arabiansuden selässä, varsinkin lapaluiden päällä on pidempää karvoitusta.


title: Arabiansusi

text: Kooltaan ne ovat pienikokoisia (naaraat n. 16 kg, urokset n. 22 kg). Nykyään elävistä suden alalajeista se on myös pienin.


title: Arabiansusi

text: Niiden silmien väri on keltainen. Viime aikoina on alettu havaita myös ruskeasilmäisyyttä, jonka arvellaan johtuvan risteytymisestä kulkukoirien ja jopa kultasakaalien kanssa. Ruumiinrakenteeltaan arabiansudet ovat solakoita ja korkeajalkaisia. Lisäksi ne ovat nopeita juoksijoita.


title: Arabiansusi

text: Arabiansudet syövät dorkasgaselleja, vuohia, jäniksiä ja pikkunisäkkäitä.


title: Tyler Hamilton

text: Tyler Hamilton (s. 1. maaliskuuta 1971 Marblehead, Massachusetts) on entinen yhdysvaltalainen pyöräilijä. Hän sai veridopingin käytöstä kahden vuoden kilpailukiellon, joka päättyi syyskuussa 2006. Marraskuussa 2006 Hamilton teki sopimuksen UCI Continental Circuits tason tallin Tinkoff Credit Systemsin kanssa. Talli kuitenkin jäädytti Hamilton sopimuksen kun hänet liitettiin Operaatio Puertoon.


title: Tyler Hamilton

text: Vuoden 2004 kesäolympialaisissa Ateenassa Hamilton voitti alun perin kultaa henkilökohtaisessa aika-ajossa. 20. syyskuuta 2004 kävi ilmi, että Hamilton antamassa dopingtestissä oli jälkiä veridopingin käytöstä. Kaksi päivää positiivisen testituloksen julkistamisen jälkeen kansainvälinen olympiakomitea ilmoitti, että Hamilton saa pitää kultamitalin, koska tuloksen vahvistava B-näyte ei ollut positiivinen. Laboratorio, jossa näyte tutkittiin, oli jäädyttänyt näytteen, minkä takia siitä ei enää voitu tehdä testejä. Venäjän olympiakomitea jätti asiasta vetoomuksen urheilun kansainväliseen välitystuomioistuimeen. 27. kesäkuuta 2006 tuomioistuin kuitenkin hylkäsi vetoomuksen.


title: Tyler Hamilton

text: Hamilton oli juuri ehtinyt keskeyttää Espanjan ympäriajon kun KOK ilmoitti, että hän saa pitää mitalinsa. Hän oli voittanut 11. syyskuuta 2004 ajetun 8. etapin, joka oli henkilökohtainen aika-ajo, mutta vetäytyi vatsakipujen vuoksi kilpailusta 6 päivää myöhemmin. Etappivoittajana Hamilton joutui dopingtestiin ja sai 13. syyskuuta 2004 tietää, että hänen kaksi päivää aiemmin antamansa näyte sisälsi merkkejä verimanipulaatiosta. Aluksi Phonak-tallin johto tuki Hamiltonia, mutta kun toinenkin tallin ajaja Santiago Pérez jäi kiinni dopingtestissä, talli veti tukensa myös Hamiltonilta.


title: Tyler Hamilton

text: Olympialaisissa ja Espanjan ympäriajossa annetut dopingnäytteet eivät olleet ainoita merkkejä siitä, että Hamilton oli manipuloinut veren hematokriittiarvoaan. Huhtikuussa 2004 terveystarkastus osoitti poikkeavia veriarvoja.


title: Tyler Hamilton

text: 18. huhtikuuta 2005 Hamilton sai Yhdysvaltain antidopingtoimikunnalta kahden vuoden kilpailukiellon. 18. toukokuuta Hamilton jätti vetoomuksen urheilun kansainväliseen välitystuomioistuimeen, mutta veti vetoomuksensa pois myöhemmin. Kilpailukielto päättyi 22. syyskuuta 2006, kaksi vuotta positiivisen dopingnäytteen antamisen jälkeen. Vuonna 2009 Hamilton antoi jälleen positiivisen dopingnäytteen ja sai kahdeksan vuoden kilpailukiellon. Hamilton kertoi sairastavansa masennusta ja käyttäneensä steroideja sisältänyttä masennuslääkettä.


title: Tyler Hamilton

text: Vuonna 2012 Kansainvälinen olympiakomitea hylkäsi Hamiltonin suorituksen Ateenan olympialaisten aika-ajossa ja jakoi lajin mitalit uudestaan.


title: Tyler Hamilton

text: Vuonna 2012 Hamilton julkaisi paljastuskirjan[3], jossa hän kertoo avoimesti käyttäneensä EPO-horminia, testosteronia ja veritankkausta valtaosan ammattilaisajastaan. Kirjassa hän myös paljastaa yksityiskohtaisesti Lance Amstrongin käyttämiä doping-menetelmiäBANTAM BOOKS


title: Tyler Hamilton

text: eISBN: 978-0-345-53043-1


title: Kate & Leopold

text: Kate & Leopold on vuonna 2001 julkaistu James Mangoldin ohjaama romanttinen komedia.


title: Anssi Lammila

text: Anssi Lammila (s. 18. heinäkuuta 1984) on suomalainen pesäpalloilija, joka on edustanut kaudesta 2008 lähtien Kouvolan Pallonjyöjiä.


title: Anssi Lammila

text: Lammilan ensimmäinen pääsarjakausi oli kausi 2001, jolloin hän pelasi Loimaan riveissä. Samalla kaudella hän käväisi koeajalla myös Mynämäellä. Hän edusti Loimaata myös seuraavana kahtena kautena. Kaksi seuraavaa kautta hän pelasi Alajärvellä ennen kuin liittyi Hyvinkään Tahkon joukkueeseen, jonka riveissä hän voitti mestaruuden kaudella 2007. Seuraavaksi kaudeksi hän siirtyi KPL:ään ja pelaa siellä edelleen.


title: Anssi Lammila

text: Lammila on pelannut yhteensä 105 Superpesis-ottelua ja on ollut Itä–Länsi-ottelussa mukana kaksi kertaa.


title: Anssi Lammila

text: Lammila on tällä hetkellä Kouvolassa Urheilupuiston koulussa kemian, fysiikan ja matematiikan opettajana.


title: Kai Mäkelä

text: Kai Kullervo Mäkelä (s. 20. heinäkuuta 1947 Hyvinkää) on helsinkiläinen suurliikemies, joka toimii Hertta-sijoitusyhtiöiden, erityisesti Herttaässän ja Herttakakkosen kautta. Hän on valmistunut merkonomiksi 1966 ja kauppatieteiden maisteriksi Helsingin kauppakorkeakoulusta vuonna 1995. Mäkelä on ollut pitkään Ruukki Groupin suurin omistaja. Helmikuussa 2008 hän vähensi omistustaan alle kahdenkymmenen prosentin.


title: Kai Mäkelä

text: Mäkelä aloitti liikemiehenä elintarvikekaupassa ja siirtyi sitten media-alalle. Hän tuli tunnetuksi 1980-luvulla yhdessä liikemies Taito Tuunasen kanssa sijoittajakaksikkoina.


title: Kai Mäkelä

text: Lehti- ja jakeluyhtiö Jantonin avulla Mäkelä hankki 37 miljoonaa euroa. Seuraavat mediayhtiöt joihin Mäkelä sijoitti olivat Saunalahti, Alma Media ja Talentum. Hän on osallistunut myös taidekeskus Retretin rahoittamiseen. Mäkelä rahoitti Ruukki Groupin kautta kansanedustaja Timo Kallin vaalityötä 2007.


title: Kai Mäkelä

text: Mäkelän Herttaässä-yhtiö omisti 13,03 % ja Herttakakkonen 0,47 % Alma Median osakkeista. Erilaisten järjestelyiden kautta Mäkelän omistus on noin 30 %. Mäkelän kumppanina tunnettu Ahti Vilppula erosi kesäkuussa 2008 Alma Median hallituksesta myytyään omistuksensa.


title: Kai Mäkelä

text: Kesäkuussa 2009 tuli hovioikeudesta päätös, jonka mukaan Mäkelä hävisi kiistansa ruotsalaista SEB-pankkia vastaan. Kiista liittyi Alma Median omistukseen. Mäkelällä ja SEBillä oli sopimus termiinikaupoista Alman osakkeilla. Riita syntyi, kun Mäkelän lunastettavaksi tuli Alman osakkeita, joiden hinta oli selvästi pienempi kuin sopimuksessa. Uutisten mukaan SEB piti kiistellyt osakkeet omistuksessaan määräajan jälkeen suojautuakseen riskeiltä. SEB haki samalla käräjäoikeudelta turvaamistoimenpidettä Mäkelän asettamiin vakuuksiin. Mäkelä piti kuitenkin vakuudet hallussaan. Kun Mäkelä ei saanut SEBin hallussaan pitämiä osakkeita, hänen pyrkimyksensä nousta Alman hallitukseen epäonnistui.


title: Kai Mäkelä

text: Mäkelä myi ison osan Alma-omistuksestaan Ilkka-Yhtymälle marraskuussa 2010. Kaupan käteisosuus oli noin 30 miljoonaa euroa, ja siinä myytiin noin 7,2 miljoonaa osaketta.


title: Kai Mäkelä

text: Mäkelä ja Ahti Vilppula ostivat 1980-luvulla maakuntalehtiä piensijoittajilta. Mäkelän omistama Alma Media julkaisee muun muassa Iltalehteä, Aamulehteä, Kauppalehteä ja Lapin Kansaa. Mäkelän yhtiöt omistivat n. 10 % Talentumista, jonka julkaisuja ovat muiden muassa olleet Talouselämä, Affärsvärlden, Ny Teknik, Arvopaperi, Markkinointi & Mainonta, Tietoviikko, MikroPC, Metallitekniikka Fakta, Tekniikka & Talous sekä Suomen Laki ja Finlands Lag.


title: Kai Mäkelä

text: Kai Mäkelä, Ahti Vilppula ja investoija Taito Tuunanen keräsivät SYP:n, nykyisen Nordean osakkeita ja vakuutusyhtiön Sampo osakkeita. He saivat neljänneksen Sampo-yhtiöstä, ennen sen myyntiä merkittävällä voitolla.


title: Kai Mäkelä

text: Sijoittaja Kai Mäkelä johti 1990 Nobiscum-sijoituskonsenia, joka oli Aamulehden merkittävä omistaja. Nobiscumin omistajia olivat Mäkelän lisäksi, Juhani Haarala, Ahti Vilppula sekä Manitor Oy ja Jokebest Oy -yritykset. Yhtiön pienomistajana hallituksen jäsenenä on myös sijoittaja ja STT:n talouspäällikkö Taito Tuunanen. Nobiscum omisti mm. Lohjalla ilmestyvän Länsi-Uusimaa -lehden, suurimmissa kaupungeissa ilmestyvän City-ilmaisjakelulehden sekä jakelu- ja mainosyhtiöitä. Yhtiö sijoitti sijoitus- ja vakuutuspalveluihin sekä kauppaan. Nobiscum myi maaliskuussa 1990 silloisella 125 miljoonalla markalla Aamulehden määräysvallan vanhoille osakkaille. Samalla Nobiscumin toimitusjohtajana aloitti Matti Vikkula kun Mäkelä jäi Nobiscumin hallituksen puheenjohtajaksi. Nobiscum osti saman vuoden syksyllä 1990 Mecrastorilta ja SYP:tä Kehitysyhtiö Finvestin (aikaisemmin Maanviljelijäin Kauppa Oy), joka valmisti muun muassa elektroniikan konmponentteja. Finvestin tulos nousikin tuntuvasti vuonna 1990. Nobiscum-sijoittajaryhmän yhtiön ohessa toimi Jakeluaura Oy –yritys, joka osti lokakuussa 1990 Raatco Oy:n konkurssipesältä kolmanneksen Raision Tehtaat Oy:stä. Myös Mäkelän pöytälaatikkoyritys nimeltä Ruutunelonen oli käytössä Raision valtausyrityksessä.


title: Kai Mäkelä

text: Mäkelä yritti tehdä myös nurkanvaltauksen Kemiläisen sanomalehti Pohjolan Sanomiin, ja esitti yhtiökokouksella joulukuussa vuonna 1990 oman listansa hallintoneuvostosta erovuorossa olleiden henkilöiden tilalle. Nobiscumin lista hävisi äänestyksessä, mutta haastoi lehtiyhtiön oikeuteen väärin perustein tehdystä rekisteröinnistä sen ostamia osakkeita. Yhtiön työntekijät tekivät päätöksen, että he eivät myy osakkeitaan. Myöhemmin vuosikymmenen lopussa vuonna 1997 Aamulehti-yhtymä (Alpress Oy) nousi Pohjolan Sanomien pääomistajaksi.


title: Kai Mäkelä

text: Mäkelä myi omia henkilökohtaisesti omistamiaan Nobiscumin osakkeita Hertta viitonen Oy:lle, jonka hän myös omisti kokonaan joulukuun lopussa 1990. Nobiscumin tulos muuttui tappiolliseksi vuonna 1991 mm. Asuntorahoitus AR Oy:n osakekannan myymisestä aiheutui 7 miljoonan markan myyntitappio. Myös Finvestin tulos heikkeni ensimmäistä kertaa ja seuraavana vuonna 1992 Uudenmaan lääninverovirasto haki Nobiscumin konkurssiin. Mäkelä yritti kuitenkin pelstaa Nobiscumin ja haki mm. Suur-Helsingin Osuuspankin ja STS:N kanssa vakauttamissuunnitelmalleen rahoitusta, mutta pankit eivät tukeneet hanketta. Nobiscumin suurin velkoja oli Kansa-yhtymä.


title: Kai Mäkelä

text: Oy Deltaboni Ab ja Kaarlo "Kalle" Isokallio ilmoitti ostaneensa 51 miljoonalla markalla äänivaltaenemmistön pörssiyhtiö Finvest Oy:stä marraskuussa 1992. Nobiscumin konkurssihallinnolla oli hallussaan Finvestin äänivallasta 34,9 prosenttia. Isokallio kertoi olleensa kiinnostunut Finvestistä yrityksenä jo pitkään, jo ennen kuin Nobiscumin konkurssin myötä suuri erä Finvestin osakkeita oli julkisesti kaupan.


title: Kai Mäkelä

text: Mäkelä perusti Rauno Puolimatkan kanssa ilmaislehtiä ja suoramarkkinointia harjoittavan Jantonin. Janton listattiin pörssiin. Janton konserni muodostuu Janton Oy:n lisäksi yhdeksästä Jantonin kokonaan omistamasta tytäryhtiöstä sekä neljästätöista yhteisyrityksestä, joista kahdeksassassa Jantonilla on osake-enemmistö. Janton Oy:n ja siten Janton konsernin omistaa pääomasijoitusyhtiö Argan Capital, jonka pääkonttori on Lontoossa ja sivukonttorit Tukholmassa, Milanossa, Pariisissa ja Varsovassa. Jantonin tytäryhtiöitä ovat Citypress Oy, Kärkijakelu Oy, HJEX - Helsingin Jakelu-Expert Oy, Lahden Jakelut Oy, Jakelu-Ässät Oy, Pasi-Jakelut Oy, Jakelujuniorit Oy, Porin Jakelukeskus Oy, Jakelumasters Oy, Porvoon Mediajakelu Oy, Jakelusuora Oy, Tampereen Ykkösjakelut Oy, Joensuun Ykkösjakelut Oy, Suomen Suoramainonta Oy ja Jyväskylän Jakelut Oy.


title: Kai Mäkelä

text: Mäkelä on useimmista suomalaisista yritysjohtajista poiketen avoin omistamistaan ja hallinnoimistaan yrityksistä, ja hänellä on mm. omat kotisivut. Nykyisin Mäkelä asuu Helsingin Kuusisaaressa. Mäkelä on naimisissa ja hänellä on neljä lasta.


title: Tommi Salmela

text: Tommi ”Tuple” Salmela (s. 3. kesäkuuta 1969) on suomalainen laulaja, joka tunnetaan parhaiten kuulumisestaan Tarotin riveihin. Hän ehti työskennellä Tarotin kanssa 1980-luvulta lähtien roudarina, taustalaulajana ja samplerin soittajana, kunnes hänet nimitettiin yhtyeen viralliseksi jäseneksi vuonna 2006 ilmestyneen "Crows Fly Black" -levyn myötä. Tarotin lisäksi Salmela toimii laulajana vuonna 2012 perustetussa Lazy Bonez -yhtyeessä. Salmela on tehnyt yhteistyötä myös muiden yhtyeiden, kuten Cardiantin ja MESS:n sekä Raskasta joulua -projektin kanssa.


title: Tommi Salmela

text: Salmela avioitui toukokuussa 2013 Kuopiossa naisystävänsä Tiina Naumasen kanssa.


title: Sleesian provinssi

text: Sleesian provinssi () oli provinssi Preussin kuningaskunnan kaakkoisosassa vuosina 1815–1919. Provinssin pääkaupunki oli Breslau.


title: Sleesian provinssi

text: Suurin osa Sleesian herttuakunnasta Glatzin kreivikunnan ohella siirtyi Preussin hallintaan 1700-luvulla käytyjen Sleesin sotien jälkeen. Alueista, kuten muistakin Preussin territorioista, muodostettiin provinssi vuonna 1815. Osana Preussia provinssi kuului vuoteen 1866 asti Saksan liittoon ja tuli vuonna 1871 osaksi Saksan keisarikuntaa.


title: Sleesian provinssi

text: Valtiopäivävaaleissa suurimmaksi osaksi katoliset yläsleesialaiset asettuivat keskustapuolueen taakse, kun taas alasleesialaiset äänestivät enimmäkseen sosialidemokraattista puoluetta. Teollistumisen myötä Ylä-Sleesiasta kehittyi yksi keisarikunnan tärkeimmistä teollisuusalueista.


title: Sleesian provinssi

text: Ensimmäisen maailmansodan jälkeen Sleesian provinssin alue jaettiin vuonna 1919 kahteen uuteen provinssiin, Ala-Sleesian provinssiin ja Ylä-Sleesian provinssiin.


title: Sleesian provinssi

text: Vuonna 1938 perustettiin uusi, lyhytaikaiseksi jäänyt Sleesian provinssi. Se lakkautettiin vuonna 1941. Toisen maailmansodan jälkeen Sleesian provinssin alueesta tuli lähes kokonaan osa Puolaa ja alueen saksalaiset asukkaat karkotettiin.


title: Sleesian provinssi

text: Vuonna 1900 Sleesian provinssin asukasluku oli noin 4,7 miljoonaa. Hieman yli kaksi miljoonaa asukkaista oli evankelisia ja 2,6 miljoonaa katolisia. Muita kristittyjä oli noin 9 000, juutalaisia puolestaan noin 48 000. Provinssin asukkaista runsaat 76 prosenttia oli saksalaisia ja 22 prosenttia puolalaisia.


title: Valtteri Ketonen

text: Valtteri Ketonen (s. 2. elokuuta 1975) on suomalainen entinen pesäpalloilija, joka edusti urallaan Superpesiksessä ainoastaan Hyvinkään Tahkoa.


title: Valtteri Ketonen

text: Ketosen kasvattajaseura on Hämeenlinnan Paukku. Vuonna 1997 alkaneen pääsarjauransa aikana Ketonen edusti vain Hyvinkään Tahkoa. Hänet valittiin vuoden tulokkaaksi 1997 ja etenijäkuninkaaksi kaudella 2000. Ainoan mestaruutensa Ketonen voitti vuonna 2007, jolloin Tahko kukisti finaalisarjassa Superpesistä 2000-luvun hallinneen Sotkamon Jymyn. Ketosen sormi murtui kesken viimeisen finaaliottelun. Hän oli pitkään Tahkon kapteenina. SM-hopeaa ja -pronssia Ketonen on saanut kerran. Pesäpallouransa Ketonen lopetti kauden 2010 jälkeen. Kuitenkin kaudella 2011 hän pelasi viisi ottelua maakuntasarjassa Janakkalan Janan riveissä. Niissä hän löi viisi ja toi seitsemän juoksua. Lisäksi hän on pelannut Kontioiden SM-turnauksessa. Ketonen edusti Riihi-Pesistä. Ketonen palasi kasvattajaseuraansa Hämeenlinnan Paukkuun suomensarjaan kausiksi 2014-2015. Kaudella 2014 hän pelasi yhteensä 11 ottelua ja kaudella 2015 hän pelasi yhteensä 15 ottelua voittaen myös etenijälohkon etenijätilaston 43 tuodulla juoksulla.


title: Valtteri Ketonen

text: Ketonen pelasi Superpesiksen runkosarjassa 352 ottelua ja oli seitsemästi mukana Itä–Länsi-ottelussa. Vuonna 2004 hän voitti ottelun yhteydessä pidetyn etenijäkisan. Ketonen on kaikkien aikojen etenijätilastossa kahdeksantena 543:lla tuodulla juoksullaan.


title: Valtteri Ketonen

text: Ketonen on työskennellyt opettajana Kiipulan ammattiopistossa.


title: Pinaakkeli

text: Pinaakkeli () on pieni suippo pilari. Niitä käytetään esimerkiksi tornien kulmissa tai katon sivustoilla sekä kantavien pilarien huippuina. Pinaakkelit ovat yleisimpiä gotiikkaa edustavissa rakennuksissa.


title: Alma Richards

text: Alma Wilford Richards (20. helmikuuta 1890 Parowan, Utah – 3. huhtikuuta 1963 Long Beach, Kalifornia) oli yhdysvaltalainen korkeushyppääjä. Hän voitti olympiakultaa vuoden 1912 kesäolympialaisissa Tukholmassa.


title: Alma Richards

text: Yhdysvaltalainen valmentaja Eugene L. Roberts näki Richardsin pelaamassa koripalloa ja pyysi tätä hyppäämään kuuden jalan (noin 1,8 m) korkeudella olevan riman yli. Richards ylitti riman helposti ja Roberts päätti ryhtyä keräämään rahaa, jotta Richards voisi osallistua Yhdysvaltain olympiakarsintoihin ennen Tukholman olympialaisia. Karsinnoissa Richards voitti Yhdysvaltain mestarin George Horinen ja lunasti paikan olympialaisiin.


title: Alma Richards

text: Olympiakisoissa Richards voitti kultaa uudella olympiaennätyksellä 193. Hän paransi Harry Porterin neljä vuotta vanhaa olympiaennätystä kolmella senttimetrillä.


title: Alma Richards

text: Richards valmistui Cornellin yliopistosta vuonna 1917. Ennen olympialaisia Richards oli ollut keskinkertainen oppilas, mutta olympiavoiton jälkeen hänen lahjakkuutensa tuntui lähes rajattomalta. Hän voitti AAU:n mestaruuden vuonna 1913 ja kilpaili urallaan myös kymmenottelussa. Vuoden 1915 AAU:n mestaruuskilpailuissa Richards voitti kymmenottelun mestaruuden 500 pisteen erolla toiseksi tulleeseen Avery Bundageen, josta sittemmin tuli Kansainvälisen olympiakomitean puheenjohtaja. Ennen vuoden 1916 kesäolympialaisia hän oli ylivoimaisesti Yhdysvaltain joukkueen paras kymmenottelija, ja korkeushyppääjä ja kahden olympiakullan voittaminen tuntui hyvin mahdolliselta. Ensimmäinen maailmansodan takia olympialaisia ei kuitenkaan koskaan järjestetty.


title: Alma Richards

text: Urheilu-uran jälkeen Richardsista valmistui asianajajaksi, mutta hän ei kuitenkaan koskaan toiminut ammatissa. Sen sijaan hän työskenteli Los Angelesissa opettajana 32 vuoden ajan.


title: Tundrasusi

text: Tundrasusi ("Canis lupus albus") on suden alalaji, joka asuu pohjoisessa Euroopassa ja Aasiassa, etenkin Siperiassa, lukuun ottamatta pohjoisimpia Siperian saaria, joilta tundrasusi on hävitetty kokonaan. Salametsästyksen takia tundrasusi on hävitetty kokonaan eräiltä arktisilta saarilta. Tundrasusia myös myrkytettiin ja ammuttiin Neuvostoliiton aikoina helikopterista, jota ne maassa eivät päässeet pakoon. Tundrasusia on metsästetty enimmäkseen haitta- että myös turkiseläiminä.


title: Tundrasusi

text: Tundrasudet painavat aikuisina yleensä 45-57 kiloa ja ovat noin 2 metrin pituisia. Turkin väri on usein valkea. Silti tundrasusista löytyy myös tummia metsäsuden värisiä yksilöitä. Tundrasusien turkin karvojen pituus on yleensä noin 15 senttimetriä.


title: John Stevens Henslow

text: John Stevens Henslow (6. helmikuuta 1796 – 16. toukokuuta 1861) oli brittiläinen kasvitieteilijä, geologi ja pappi. Hän perusti vuonna 1831 Cambridgen yliopiston kasvitieteellisen puutarhan, joka avattiin yleisölle vuonna 1846. Parhaiten hänet kuitenkin tunnetaan kuuluisan luonnontieteilijän Charles Darwinin opettajana ja vahvana tukijana. Henslow'n ansiosta Darwin pääsi kuuluisalle merimatkalle. Ottamalla käyttöön uudenlaisia opetusmetodeja kasvitieteen opetukseen hän sai maineen kasvitieteen kansantajuistajana. Häneen viittaava kasvitieteellinen auktorilyhenne on ”Hensl.”.


title: John Stevens Henslow

text: Henslow syntyi Rochesterissä asianajaja John Prentis Henslow'n poikana ja John Henslow'n pojanpoikana. Hän opiskeli matematiikkaa Cambridgessa St John's Collegessa, josta hän valmistui vuonna 1818 16. wranglerina eli oli 16.:ksi paras tuona vuonna valmistuneista matematiikan opiskelijoista. Matematiikka jäi nopeasti taka-alalle, kun intohimo luonnonhistorian tutkimuksia kohtaan kehittyi. Vuonna 1819 hän pääsi edellisenä vuonna geologian Woodward-professoriksi nimitetyn Adam Sedgwickin kanssa tutkimaan Wightsaaren geologiaa. Henslow opiskeli samanaikaisesti kemiaa James Cummingin ohjaamana ja mineralogiaa Edward Daniel Clarken opettamana. Henslow teki ensiarvoisen tärkeitä geologisia löytöjä vuonna 1819 Mansaarella ja kaksi vuotta myöhemmin Angleseyssa, jotka hän julkaisi "Transactions of the Cambridge Philosophical Society" -sarjassa.


title: John Stevens Henslow

text: Henlow oli opiskellut mineralogiaa tarmokkaasti. Hänet valittiin vuonna 1822 Cambridgen yliopiston mineralogian professoriksi, koska Clarken menehtymisen myötä virka oli avoimena. Kaksi vuotta myöhemmin hänet vihittiin papiksi. Mineralogia ei enää tuntunut Henslow'ta kiinnostavan, joten hän erosi virastaan vuonna 1825 päästäkseen kasvitieteen professoriksi. Hänestä tuli kasvitieteen Regius-professori. Tämän professorin viran hän piti kuolemaansa saakka.


title: John Stevens Henslow

text: Vuosina 1821–1835 keräämiensä näytteiden pohjalta Henslow kokosi 10 000 kasvilajia käsittävän ja 3 654 sivuisen kasvion. Mukana lajeja keräämässä oli hänen oppilaansa Charles Darwin, joka pääsi mukaan HMS Beaglen toiselle merimatkalle vuonna 1831.


title: John Stevens Henslow

text: Henslow'n käyttämät opetusmenetelmät osoittautuivat erittäin tehokkaiksi. Luennoillaan hän käytti eri eliölajeja esitellessään omia piirroksiaan ja järjesti kävelyretkiä Cambridgen läheisyydessä. Professori John Parkerin mukaan Henslow oli yksi 1800-luvun tieteen merkittävimmistä hahmoista. Henslow kuoli Hitchamissa vuonna 1861.


title: Honda Avancier

text: Honda Avancier on Hondan vuosina 1999–2003 valmistama pitkäakselivälinen viisiovinen hatchback, jota myytiin ainoastaan Japanin markkinoilla.


title: Honda Avancier

text: Avancier muistuttaa idealtaan hieman Renault Vel Satis- ja Opel Signum -malleja – se perustui Accordin pohjalevyyn, mutta korkeampi kori mahdollisti Accord-sedania tai -farmaria suuremmat sisätilat. Takaistuimet ovat erilliset ja keskimmäinen penkki taittuu pöydäksi.


title: Honda Avancier

text: Avancier esiteltiin syyskuussa 1999. Sitä myytiin 2,3-litraisella nelisylinterisellä, tai 3,0-litraisella V6-bensiinimoottorilla. Saatavilla oli vain automaattivaihteisto; esittelyn aikaan 3,0-litraisessa mallissa oli Hondan ensimmäinen viisiportainen automaattivaihteisto. V6-malliin sai lisävarusteena "Intelligent Highway Cruise Control" -järjestelmän, joka käyttää tutkaa säilyttääkseen turvavälin edellä ajavaan autoon. 2,3-litraisen moottorin yhteyteen sai myös nelivedon.


title: Honda Avancier

text: Vuoden 2003 lopussa Avancierin valmistus päättyi heikkojen myyntilukujen takia.


title: Kamarikuoro Melos

text: Kamarikuoro Melos on turkulainen kamarikuoro. Se perustettiin 1960-luvun puolessavälissä ja rekisteröitiin vuonna 1968. Vuodesta 2016 alkaen kuoron johtaja on toiminut Sanna Kola. Timo Monto johti kuoroa vuodesta 1998 vuoteen 2016. Montoa ennen kuoron johtajana toimi Esa Yli-Forssi.


title: Kamarikuoro Melos

text: Kuoro juhlii vuonna 2018 50-vuotisjuhlavuottaan.


title: Pilasteri

text: Pilasteri (ital. "pilastro") on rakennuksen seinässä kiinni oleva ja siitä vähän ulkoneva, poikkileikkaukseltaan suorakaiteen muotoinen pilari, jolla on kapiteeli ja jalusta. Pilastereilla on arkkitehtuurissa ensisijaisesti koristeellinen tehtävä, eivätkä ne yleensä ole rakennuksen todellisia tukirakenteita. Pilastereita käytetään usein klassisessa arkkitehtuurissa ovi- tai ikkuna-aukkojen koristeina.


title: Arktinen susi

text: Arktinen susi eli napasusi ("Canis lupus arctos") on nisäkäs ja suden alalaji. Arktisia susia asuu Kanadan arktisilla alueilla ja Pohjois-Grönlannissa. Arktiset sudet eivät pelkää ihmisiä lainkaan, koska niiden elinalueilla ei juuri ole asutusta ja ne usein lähestyvät ihmistä uteliaana. Näissä tilanteissa ne eivät ole koskaan osoittaneet saalistuskäyttäytymistä tai aggressioita.


title: Arktinen susi

text: Arktiset sudet ovat yleensä susiksi keskikokoisia ja joskus hyvinkin suuria, joskin koossa sen voittavat suden kolme suurinta alalajia. Pituudeltaan ne ovat noin 1–2 metriä häntä mukaan lukien; urokset ovat isompia kuin naaraat. Säkäkorkeus on noin 60–80 senttimetriä. Arktiset sudet painavat keskimäärin 45 kiloa ja ovat painavampia kuin Suomessakin elävät euraasiansudet. Painavin arktinen susi kaadettiin Alaskassa vuonna 1939. Se painoi 79 kg. Suhteessa arktisen suden korvat ovat pienet ja niillä sinisilmäisyys on joillain seuduilla yleistä. Laumakoko on yleensä noin 3–8 sutta.


title: Arktinen susi

text: Arktisen suden yleisin väri on valkoinen, mutta useilla yksilöillä on harmaata ja joskus jopa punaruskeaa kuviointia selässä ja naamassa. Arktinen susi on helppo havaita, koska puuttuvan ihmispelkonsa vuoksi se päästää ihmisen melko lähelle ja valkoinen susi on helppo erottaa tundralta. Niiden tärkeimpiä saaliseläimiä ovat karibut, myskihärät, napajänikset,sopulit, hylkeet ja hanhet.


title: Arktinen susi

text: Vankeudessa arktisten susien iäksi on mitattu jopa 18 vuotta, mutta luonnossa normaali ikä on 7–10 vuotta.


title: Juha Puhtimäki

text:
Juha Puhtimäki (s. 20. kesäkuuta 1985 Ilmajoki) on suomalainen pesäpalloilija. Hän on pelipaikaltaan lukkari. Puhtimäki pelasi kaudet 2008 ja 2009 Nurmon Jymyssä. Edellisiä seuroja ovat olleet Ilmajoen Kisailijat, Koskenkorvan Urheilijat, Kylävuoren Kaiku, Kauhajoen Karhu ja Seinäjoen Maila-Jussit 2005-2006. Vuodeksi 2010 hän palasi kasvattajaseuraansa eli Koskenkorvan Urheilijoihin. Kaudella 2018 hän pelaa Joensuun Mailassa. Juha Puhtimäki pelaa sisällä numerolla 1, 2, 3 tai 4. Puhtimäki on lyönyt superissa juoksuja 9+77, tuotuja juoksuja Puhtimäellä on superissa 84 ja kärkilyöntejä 471. Puhtimäki on pelannut superissa 126 ottelua. Kaudella 2013 Puhtimäki edustaa Koskenkorvan Urheilijoita. Syyskuussa 2013 Puhtimäen ilmoitettiin sirtyvän Koskenkorvalta Hyvinkään Tahkoon.
Puhtimäki pelaa Hyvinkäällä vielä myös kauden 2017. Tahkossa "Putte" on lukkari, ja pelaa Lauri Vierimaan takana numerolla kaksi. Kaudella 2016 Puhtimäki taisteli pitkään kärkilyönti-tilaston voitosta, mutta jäi lopulta toiseksi. Puhtimäki osallistui myös Itä-Länteen lännen joukkueessa.


title: Juha Puhtimäki

text: Ykkössarjassa Puhtimäki on pelannut vuonna 2006 22 ottelua. Puhtimäki löi ykkösessä 4+44, toi 22 ja sai 103 kärkilyöntiä.


title: Satu Linnapuomi

text: Satu Henna Irina Linnapuomi (ent. Lattu, s. 26. huhtikuuta 1975 Lappeenranta) on suomalainen teatteriohjaaja ja tv-toimittaja. Hän valmistui teatteritaiteen maisteriksi vuonna 2007. Linnapuomi on toiminut myös näyttelijänä "Salatut elämät" -tv-sarjassa (2000), sekä myöhemmin vuonna 2016. Hän on toiminut toimittajana televisio-ohjelmissa "Ensi-ilta" (MTV3), "Kino" (Canal+) ja "Tähtihetki" (Yle TV1), radiokanavalla Radio City sekä useissa lehdissä. Linnapuomin veli on näyttelijä Pete Lattu.


title: Esa Pethman

text: Esa Kari Pethman (s. 17. toukokuuta 1938 Kuusankoski) on suomalainen jazzmuusikko ja säveltäjä. Pethmania pidetään yhtenä suomalaisen jazzin kärkihahmoista.


title: Esa Pethman

text: Pethmanin pääsoitin on saksofoni, mutta hän soittaa myös huilua, jonka soittamista hän opiskeli Sibelius-Akatemiassa. Hän soitti 1960-luvulla veljensä Anssin kanssa monissa orkestereissa, muun muassa Radion Tanssiorkesterissa. Suomen lisäksi hän on tehnyt kiertueita Tšekkoslovakiaan ja Puolaan. Hänen sävellyksensä ovat herättäneet huomiota omaleimaisuudellaan.


title: Esa Pethman

text: Pethman säveltänyt myös kirkko-ooppera Ulstadiuksen, joka esitetty Turun tuomiokirkossa 1993 ja 1994. Oopperan libreton teki Harri Raitis.


title: Esa Pethman

text: Vuonna 2007 soittamisen katkaisi hetkeksi aivoinfarkti. Pethman kuitenkin toipui kohtauksesta ja keikkailee edelleen. Jazzin lisäksi Pethman on tehnyt uran myös iskelmämusiikin parissa. Hän on soittanut muun muassa Laila Kinnusen ja Carolan taustayhtyeissä.


title: Esa Pethman

text: Pethman asuu nykyään vaimonsa kanssa Hämeenlinnassa. Esa Pethmanista on ilmestynyt Marja-Terttu Luoman kirjoittama elämäkerta "Syntynyt jazzmuusikoksi".


title: Luettelo Kasparovin ja Kramnikin välisistä shakkipeleistä

text: Garri Kasparov ja Vladimir Kramnik ovat pelanneet toisiaan vastaan klassisella ajanotolla 49 peliä, joista Kramnik voitti viisi, Kasparov neljä ja 40 peliä päättyi tasan. Kramnik voitti ensimmäisen keskinäisen pelin Linaresissa vuonna 1994 ollessaan vain 18-vuotias. Tämän jälkeen keskinäinen tilanne pelaajien välillä pysyi erittäin tasaisena.


text: Kasparov saavutti kaksi voittoa ennen MM-ottelua Kramnikin sisilialaista puolustusta vastaan. Kramnik puolestaan kunnostautui Kasparovin kuningasintialaista puolustusta vastaan. Ottelussa Kramnik lakkasi pelaamasta sisilialaista ja otti menestyksekkäästi käyttöönsä espanjalaisen pelin berliiniläisen muunnelman. Ottelun jälkeen tilanne oli Kramnikin hyväksi 5–3. Kasparov kuitenkin onnistui murtamaan berliiniläisen muunnelman Astanassa vuonna 2001 ja kavensi voitot tilanteeseen 5–4. Kaikki pelit, jotka eivät päättyneet tasan, voitettiin valkeilla nappuloilla yhtä Kramnikin mustilla voittamaa peliä lukuun ottamatta. Astanan turnauksen jälkeen pelaajat kohtasivat ainoastaan Botvinnikin muisto-ottelussa ja Linaresissa vuosina 2003 ja 2004. Kasparov lopetti aktiiviuransa shakissa vuonna 2005.


title: Richard Owen

text: Sir Richard Owen KCB (20. heinäkuuta 1804 – 18. joulukuuta 1892) oli brittiläinen eläintieteilijä, anatomi ja paleontologian tutkija. Parhaiten hänet tunnetaan eläinfossiileiden ja etenkin dinosaurusten fossiileiden tutkijana. Hän oli ensimmäinen tieteilijä, joka erotti hirmuliskot omaksi erilliseksi ryhmäksi nykyisistä liskoista, minkä myötä hän keksi "Dinosauria"-nimityksen. Owenia on luonnehdittu 1800-luvun puolivälin etevimmäksi brittiläiseksi eläintieteilijäksi. Hän oli johtava hahmo Natural History Museum -museon perustamisessa sekä aktiivinen darwinismin vastustaja.


title: Richard Owen

text: Owen syntyi Lancesterin kaupungissa vuonna 1804 ja jo 16-vuotiaana hän pääsi syntymäpaikkansa lääkärin oppipojaksi. Hän valmistui Edinburgh’n yliopistosta vuonna 1824, mutta jatkoi anatomian opintoja yliopistossa vielä vuoteen 1825 saakka, jolloin hän pääsi töihin Saint Bartholomew’s Hospitaliin Lontooseen. Siellä hän opetti vuoteen 1836 saakka, jolloin hän sai hunterilaisprofessorin () paikan Royal College of Surgeonsissa. Virassaan Owen sai mahdollisuuden analysoida Regent’s Parkin eläintieteellisessä puistossa kuolleiden eläinten ruumiita. Saamansa kokemuksen siivittämänä Owen kykeni tutkimaan fossiloituneita luita, joita tuohon aikaan löydettiin kasvavaa tahtia Etelä-Englannista ja Manner-Euroopasta. Owen kuvasi vuonna 1841 ensimmäisen suuren liskonsa" Cetiosaurukseksi", jonka luut brittitutkija William Buckland oli kerännyt. Samana vuonna hän loi eläinkunnan luokitukseen "Dinosauria"-taksonin.


title: Richard Owen

text: Owen kuvasi ensimmäisen kunnollisen fossiilin pohjalta liskoa ja lintua muistuttavan "Archaeopteryx"-lajin. Vaikka fossiililöytö tuki vahvasti Darwinin väitteitä ei Owen halunnut uskoa evoluutioon tai luonnonvalintaan. Luomisoppiin perustuvan teoriansa ansiosta Owen nautti konservatiivien luottamusta, minkä avulla hän nousi yhdeksi viktoriaanisen ajan vaikutusvaltaisimmaksi tieteilijäksi. Owen sai ritarinarvon vuonna 1884 ja hänelle lahjoitettiin kuninkaallinen asunto Richmond Parkista vuonna 1854.


title: Bernard de Jussieu

text: Bernard de Jussieu (17. elokuuta 1699 – 6. marraskuuta 1777) oli ranskalainen kasvitieteilijä. Hän kuului Ranskan tiedeakatemiaan ja Lontoon Royal Societyyn. Virallinen kasvitieteellinen auktorilyhenne hänestä on B.Juss.


title: Bernard de Jussieu

text: Jussieu oli kollegansa Antoine de Jussieun veli.


title: Once Upon a Time in the North (novelli)

text: Once Upon a Time in the North on Philip Pullmanin novellikirjanen, joka ilmestyi englanniksi huhtikuussa 2008. Kirjan sisältämän novellin päähenkilö on nuori aeronautti Lee Scoresby 29 vuotta ennen "Universumien tomu" -trilogian tapahtumia.


title: Once Upon a Time in the North (novelli)

text: Vastikään pokerissa kuumailmapallonsa voittanut Scoresby rantautuu Vienanmerellä sijaitsevalle Novy Odensen saarelle etsimään rahtia, mutta joutuukin vastatusten korruptoituneen ja suuryrityksiä suosivan pormestariehdokas Ivan Poliakovin ja tämän palkkaaman dakotalaisen palkkatappajan kanssa. Scoresby kohtaa ensimmäistä kertaa Iorek Byrnisonin.


title: Jyväskylän työväentalo

text: Jyväskylän työväentalo sijaitsee Jyväskylän keskustassa Kauppakadun varrella. Vuonna 1925 valmistunut rakennus on arkkitehti Alvar Aallon suunnittelema ja sitä pidetään yhtenä Suomen merkittävimmistä 1920-luvun klassismin edustajista. Työväentalon juhlasali toimii nykyään Aalto-sali-nimisenä konsertti- ja kokoustilana.


title: Jyväskylän työväentalo

text: Jyväskylän työväenyhdistys teki päätöksen uuden työväentalon rakentamisesta 35-vuotisjuhlakokouksessaan vuonna 1923 ja tilasi vuotta myöhemmin piirustukset Alvar Aallolta. Urakoitsijaksi valittiin helsinkiläinen Suomen Rakennusosakeyhtiö. Syyskuussa 1925 käyttöön vihitty rakennus on Aallon ensimmäinen Jyväskylään toteutettu kivirakennus. Kyseessä oli myös hänen ensimmäinen merkittävä julkisen rakennuksen suunnittelutyönsä. Kauppakadun ja Väinönkadun kulmassa sijaitsevan työväentalon muotokieli on peräisin Italian renessanssiarkkitehtuurista. Aino ja Alvar Aalto matkustivat maahan häämatkalle vuonna 1924, kun rakennustyöt olivat vielä kesken. Matkalta palattuaan Aalto muutti työväentalon sisustussuunnitelmia. Rakennuksen sisätiloissa on runsaasti yksityiskohtia, jotka Aalto suunnitteli yhdessä vastavihityn puolisonsa Aino Marsion kanssa. Osa piirustuksista on myös signeerattu hänen nimellään.


title: Jyväskylän työväentalo

text: Työväentalon jokainen julkisivu on suunniteltu erilliseksi kokonaisuudeksi, omine symmetrisine sommitelmineen. Ensimmäiseen kerrokseen tuli pyöreä atriumin kaltainen ravintolatila sekä työväenyhdistyksen toimitiloja. Jyväskylän Työväen Teatteria varten sisustettu juhlasali puolestaan sijoittui toiseen kerrokseen, jonne johtaa Aallon suunnittelema monimutkainen porrasjärjestelmä. Alakerran ravintolan puolipyöreä muoto toistuu myös toisessa kerroksessa sijaitsevassa lämpiössä. Rakennuksen valaisimet ovat Aallon pariskunnan suunnittelemia.


title: Jyväskylän työväentalo

text: Jyväskylän työväentalo on nykyään lähes alkuperäisessä asussaan. Teatterisali vuokrattiin vuonna 1960 Jyväskylän kaupunginteatterille, joka rakensi saliin uuden jyrkästi nousevan katsomon. Se palautettiin jälleen alkuperäiseen muotoonsa kaupunginteatterin muutettua pois rakennuksesta vuonna 1982. Työventalon ulkoseinät restauroitiin 1997 ja viimeisin sisätilaremontti valmistui vuonna 2008. Nykyään samalla tontilla sijaitsevat lisäksi 1955 valmistunut toimistorakennus sekä 1999 valmistunut asuintalo, jotka ovat molemmat Jyväskylän työväenyhdistyksen omistamia.


title: Anthony Hickox

text: Anthony "Tony" Hickox (s. 1964) on englantilainen elokuvaohjaaja, näyttelijä ja tuottaja. Hickox on elokuvaohjaaja Douglas Hickoxin poika ja hänen molemmat veljensäkin ovat elokuvaohjaajia. Hänen tunnetuimpia elokuviaan ovat kauhuelokuvat "Hellraiser" (1987), "Waxwork" (1988) ja "" (1993). Hän on myös ohjannut toimintaelokuvan "Submerged" (2005).


title: Monitoimilaite

text: Monitoimilaite on elektroninen laite, jolla voidaan mm. tulostaa, kopioida ja skannata. Lisäksi laitteessa voi olla myös faksi. Monitoimilaite voi olla ainoastaan tietokoneen lisälaitteena toimiva, mutta myös standalone-laitteita on. Monitoimilaitteita on toteutettu sekä mustesuihku- että lasertekniikalla.


title: Köysirata

text: Köysirata on kuljetusväline, jossa voimansiirto on toteutettu kuormaa vetävällä köydellä tai vaijerilla. Periaate on sama kuin hississä, ja usein näiden kahden järjestelmän välinen raja voi olla häilyvä. Köysiradoiksi voidaan kutsua yhtä hyvin vaijerin vetämiä hiihto- ja gondolihissejä kuin vaijerin vetämää katutasolla kiskoilla liikkuvaa raitiovaunua. Vaijeria vetää useimmiten sähkömoottori, aiemmin myös höyrykone.


title: Köysirata

text: Köysiradat palvelevat useimmiten matkailua ja ne ovat jo itsessään nähtävyyksiä. Suomessa on hiihtokeskuksissa kymmenittäin hiihtohissejä, mutta muunlaisia köysiratoja Suomessa on vain muutama. Suomen ensimmäinen gondolihissi rakennettiin Levitunturille Kittilään. Suomen ainoa funikulaari sijaitsee Kolilla. San Franciscossa Yhdysvalloissa raitiovaunut liikkuvat katuun upotettujen vaijerien vetäminä. Siellä raitiovaunujen nousemat mäet ovat niin jyrkkiä, ettei vaunujen teräspyörien ja kiskojen välinen kitka riittäisi voimansiirtoon. Toisenlainen ratkaisu tähän olisi kiskojen väliin asennettu hammakisko, jolloin puhutaan hammasradasta.


title: Köysirata

text: Köysirata on jo melko vanha kuljetusmuoto. Se on ollut kätevä vuorilla, kun on kuljetettu ihmisiä tai lasteja ylös- tai alaspäin.


title: Kosonen

text: Kosonen on itäsuomalainen sukunimi. Suvun kanta-aluetta ovat Etelä-Savon kaakkoisosat, erityisesti Sääminki ja Kerimäki. Nimen etymologia on epävarma, mutta se voitaneen johtaa joko germaanisesta Konstantinos-nimen puhuttelumuodoista tai ehkä venäjän vinoa tai kieroa merkitsevästä liikanimestä 'kosoi'. Suku on levinnyt laajalti myös Etelä-Karjalaan ja Kannakselle. Eräs sukuhaara näyttää sittemmin avioituneen Etelä-Pohjanmaalle ja antaneen nimensä Kauhavan Kosolan talolle. Kosonen-nimen pohjoissavolainen variantti on Kosunen. Linja-autoliike S. Kosonen on Savonlinnan ja Kerimäen seudulla linja-autoliikennettä harjoittava yhtiö.


title: Petrus Chrysologus

text: Pyhä Petrus Chrysologus (406–450) oli Ravennan piispa vuodesta 433 kuolemaansa. Hän on katolisen kirkon pyhimys, ja hänet julistettiin kirkonopettajaksi vuonna 1729.


title: Petrus Chrysologus

text: Petrus tuli tunnetuksi puhetaidoistaan. Tähän viittaa jopa hänen liikanimensä "Chrysologus" (kultasanainen).


title: Roel Reiné

text: Roel Reiné (s. 1969 Eindhoven) on alankomaalainen televisio- ja elokuvaohjaaja, joka työskentelee Los Angelesissa.


title: Roel Reiné

text: Uransa alulla Reiné ohjasi synnyinmaassaan televisiosarjoja kuten "Wie is de Mol" ja "SamSam". Vuonna 1999 hänen elokuvansa "Palkkana kuolema" sai alankomaalaisen Gouden Kalf -palkinnon, ja pian sen jälkeen hän muutti maanmiehensä Paul Verhoevenin kehotuksesta Yhdysvaltoihin. Siellä Reiné pyrki tarttumaan kaikkiin työtilaisuuksiin suuremmin valikoimatta, jotta voisi kokemuksen kautta kehittyä ohjaajana.


title: Gabriella Pallotta

text: Gabriella Pallotta (s. 6. lokakuuta 1938) on italialainen näyttelijä. Hän oli vuonna 1963 ehdolla parhaan naissivuosan Golden Globen saajaksi roolistaan elokuvassa "Vakoilijat Roomassa" (Shavelson, 1962).


title: Gabriella Pallotta

text: Muita elokuvia, joissa Pallotta on esiintynyt, on muiden muassa Vittorio De Sican "Katto" (Sica, 1956).


title: Melville Shavelson

text: Melville Shavelson (1. huhtikuuta 1917 – 8. elokuuta 2007) oli yhdysvaltalainen elokuvaohjaaja, -käsikirjoittaja ja -tuottaja. Hän oli käsikirjoittajana kahdesti ehdolla Oscar-palkinnon saajaksi, vuosina 1956 ja 1959.


title: Melville Shavelson

text:
New Yorkin Brooklynissa syntynyt Shavelson opiskeli Cornellin yliopistossa ja työskenteli sen jälkeen
tiedottajana. Vuonna 1938 hän lähetti yhdessä pomonsa Milt Josefsbergin kanssa kirjoittamiaan käsikirjoitusnäytteitä koomikko Bob Hopelle, joka palkkasi heidät. Shavelsonin ja Hopen hedelmällinen yhteistyö jatkui 1950-luvulle saakka. Heidän teidensä erottuakin Shavelson käsikirjoitti ja ohjasi monia menestyneitä elokuvia, kuten "Lemmenlaiva" (1958), "Laulu viidestä pennistä" (1959), "Lainahousuissa" (1961) ja "Sinun, minun ja meidän" (1968).


title: Melville Shavelson

text: Shavelson toimi muutamaan otteeseen läntisen Writers Guild of American puheenjohtajana. Hän kuoli 90-vuotiaana Kaliforniassa.


title: Marvin Miller

text: Marvin Julian Miller (14. huhtikuuta 1917 – 27. marraskuuta 2012) oli Major League Baseballin pelaajayhdistyksen johtajana vuosina 1966–1982. Vuonna 1992 Red Barber julisti hänet Babe Ruthin ja Jackie Robinsonin ohella yhdeksi baseballin historian tärkeimmistä miehistä. Häntä ei ole silti valittu Baseball Hall of Fameen.


title: Marvin Miller

text: Miller kuoli 95-vuotiaana marraskuussa 2012. Hänellä oli pari kuukautta aiemmin havaittu maksasyöpä.


title: Red Barber

text: Walter Lanier "Red" Barber (17. helmikuuta 1908 – 22. lokakuuta 1992) oli yhdysvaltalainen urheiluselostaja. Hän tuli tunnetuksi baseballin maailmasta ja voittikin vuonna 1978 Mel Allenin kanssa Baseball Hall of Famen Ford C. Frick -palkinnon.


title: Red Barber

text: Barber kelpuutettiin vuonna 1995 postuumisti Radio Hall of Fameen.


title: Aaron Ramsey

text: Aaron James Ramsey (s. 26. joulukuuta 1990 Caerphilly, Wales) on walesilainen jalkapalloilija, joka edustaa Englannin valioliigassa pelaavaa Arsenalia. Pelipaikaltaan Ramsey on keskikenttäpelaaja. Ramseystä tuli kaikkien aikojen nuorin Walesin A-maajoukkueen kapteeni, kun hänet nimitettiin kapteeniksi maaliskuussa 2011.


title: Aaron Ramsey

text: Cardiff Cityn kasvatti Ramsey debytoi Englannin mestaruussarjassa pelanneessa seuran edustusjoukkueessa kauden 2006–2007 viimeisessä kotiottelussa Hull Cityä vastaan 28. huhtikuuta 2007 tultuaan vaihdosta kentälle Paul Parryn tilalle. Samalla Ramsey ohitti legendaarisen John Toshackin ennätyksen, kun hänestä tuli joukkueen historian nuorin pelaaja 16 vuoden ja 123 päivän ikäisenä.


title: Aaron Ramsey

text: Kaudella 2007–2008 Ramsey pelasi 15 liigaottelussa ja onnistui 26. huhtikuuta 2008 ottelussa Burnleyä vastaan maalinteossakin. Hän pääsi vaihdosta kentälle Wembleyllä vuoden 2008 FA Cupin loppuottelussa Portsmouthia vastaan. Ramsey oli jatkuvasti esillä siirtospekulaatioissa, ja kauden päätyttyä Manchester United, Arsenal ja Everton kävivät virallisia neuvotteluja pelaajan kanssa. 13. kesäkuuta 2008 varmistui Ramseyn siirtyminen Arsenaliin.


title: Aaron Ramsey

text: Ramsey pelasi ensimmäisellä Arsenal-kaudellaan yhdeksässä valioliigaottelussa, joista kerran avauskokoonpanossa. Mestarien liigassa hän pelasi neljä kertaa avauskokoonpanossa ja kaikkiaan kuudessa ottelussa. Seuraavalla kaudella hän pelasi 18 valioliigaottelussa ja teki kolme maalia. 27. helmikuuta 2010 ottelussa Stokea vastaan Ramseyn sääriluu meni poikki Stoken Ryan Shawcrossin taklattua häntä. Ramsey kannettiin kentältä paareilla happinaamari kasvoillaan.


title: Aaron Ramsey

text: Kaudella 2010–2011 Ramsey pelasi lainalla Nottinghamissa kolme ja Cardiffissa kuusi ottelua. Hän teki paluun Arsenal-paitaan FA-Cupin puolivälieräottelussa Manchester Unitedia vastaan 12. maaliskuuta 2011. Tämän jälkeen hän pelasi keväällä 2011 vielä seitsemässä valioliigaottelussa. Seuraavilla kahdella kaudella hän pelasi 34 ja 36 valioliigaottelua. Vuoden 2014 alussa hän oli kolme kuukautta sivussa reisivamman vuoksi, mutta teki toukokuussa 3–2-voittomaalin FA Cupin loppuottelun jatkoajalla Hullia vastaan.


title: Aaron Ramsey

text: Ramsey pelasi Arsenalin avauskokoonpanossa sen kukistaessa Aston Villan FA Cupin loppuottelussa 2015. Hän voitti myös FA Community Shieldin 2014 ja 2015. Hän on pelannut 6. lokakuuta 2015 mennessä kaikkiaan 164 valioliigaottelua, joissa hän on tehnyt 23 maalia sekä 42 Mestarien liigan ottelua, joissa tehnyt 11 maalia..


title: Aaron Ramsey

text: Ramsey edusti Walesia alle 17- ja alle 21-vuotiaiden maajoukkueissa. A-maajoukkuedebyyttinsä hän teki Tanskaa vastaan marraskuussa 2008. Ensimmäisen maaottelumaalinsa hän teki MM-karsintaottelussa Liechtensteiniä vastaan lokakuussa 2009. Hän on marraskuuhun 2018 mennessä pelannut kaikkiaan 56 A-maaottelua ja tehnyt 14 maalia.


title: Aaron Ramsey

text: Ramsey kuului Yhdistyneen kuningaskunnan joukkueeseen Lontoon olympialaisissa 2012. Hän pelasi puolivälierissä karsiutuneen joukkueen kaikissa neljässä ottelussa ja teki yhden maalin.


title: English Heritage

text:
English Heritage on Ison-Britannian kulttuuriministeriön hallinnoima organisaatio, jonka tehtävänä on säilyttää Englannin historiallista perintöä. Se hoitaa useita historiallisia kohteita Stonehengestä aina Jimi Hendrixin entiseen asuntoon. Tehtäviltään se muistuttaa osittain Suomen museovirastoa. Se hankkii osan tuloistaan nähtävyyksien pääsymaksuina ja rohkaisee ihmisiä "liittymään jäseniksi" eli hankkimaan kanta-asiakaskortin, jolla saa vuosimaksua vastaan etuja.
Tämä toimintatapa on yleinen monille matkailukohteita ylläpitäville englantilaisille järjestöille, mutta toisin kuin esimerkiksi National Trust, joka on riippumaton säätiö, English Heritage on toistaiseksi osa valtionhallintoa, ja se saa vuosittain valtiolta noin 22 miljoonaa puntaa kokoelmansa ylläpitämiseen.


title: English Heritage

text: Britannian hallitus on ilmoittanut luopuvansa organisaation rahoittamisesta asteittain kevääseen 2015 mennessä.


title: English Heritage

text:
English Heritagen projekti "Images of England" kokoaa kulttuuriperintöä internetiin, ja sen tavoitteena on saada kuva jokaisesta Englannin suojellusta rakennuksesta.
English Heritage vastaa sinisten muistolaattojen Blue plaque kiinnittämisestä merkittäville paikoille.


title: Johann Erasmus Kindermann

text: Johann Erasmus Kindermann (29. maaliskuuta 1616 – 14. huhtikuuta 1655) oli barokin ajan saksalainen urkuri ja säveltäjä. Hän työskenteli pääasiassa Nürnbergissä, mutta vietti jonkin aikaa myös Italiassa.


title: For Whom the Bell Tolls

text: For Whom the Bell Tolls on


title: Joen yli puiden siimekseen

text: Joen yli puiden siimekseen on Ernest Hemingwayn viimeinen täysimittainen romaani.


title: Joen yli puiden siimekseen

text: Viisikymmenvuotias eversti – entinen prikaatinkenraali – Richard Cantwell saapuu Venetsiaan nähdäkseen vielä kerran muistojensa kaupungin ja kohdatakseen viimeisen rakkautensa, nuoren kreivitär Renatan. Eversti on taistellut nuorena itävaltalaisia vastaan Veneton tasangolla, osallistunut toisessa maailmansodassa Normandian maihinnousuun ja ollut valloittamassa Pariisia. Nyt hän on tullut vakavasti sairaana ampumaan sorsia laguunilla.


title: Liitutaulu

text: Liitutaulu on uudelleenkäytettävä kirjoitusalusta, johon teksti tai piirrokset tehdään liidulla tai muilla pyyhittävillä kynillä. Liitutaulut tehtiin alun perin mustista tai harmaista, ohuista saviliuskelevyistä. Uudenaikaisemmat liitutaulut ovat useimmiten väriltään vihreitä tai ruskeita. Liitutauluja on yleensä käytetty kouluissa opetusvälineenä. Liitutauluja on myös käytetty mainostamisessa, esimerkiksi ravintolat kirjoittavat usein päivän ruokalistan liitutaululle.


title: Liitutaulu

text: Liitutaulu voi olla yksinkertaisimmillaan vain laudankappale, johon on maalattu mattapintainen maalipinta. Joskus liitutauluna toimii muovikalvo, jonka ylä- ja alaosassa on rullat, joista liitutaulun kirjoitusalaa voi liikuttaa ylös- tai alaspäin, jolloin kirjoituspinta-ala ei ole niin rajoitettu kuin perinteisessä liitutaulussa, eikä tilanpuutteen vuoksi tarvitse pyyhkiä aiemmin kirjoitettuja tekstejä pois. Korkealaatuisimmat liitutaulut on tehty posliinista, ja ne kestävät käyttöä 10–20 vuotta.


title: Liitutaulu

text: Liitutauluun tehdyt merkinnät voi pyyhkiä pois kostealla pyyhkeellä, taulusienellä tai erityisellä taulupyyhkimellä, jossa muoviseen tai puiseen pidikkeeseen on kiinnitetty huopalevy. Joistakin liitutauluista merkinnät on kuitenkin ollut vaikeita poistaa, varsinkin kun ne on tehty märälle pinnalle. Liitutaulujen valmistajat ovatkin neuvoneet, että uusi liitutaulu tai sen uudistettu pinnoite kannattaa aluksi piirtää täyteen liidulla ja sen jälkeen pyyhkiä ennen kuin liitutaulu otetaan varsinaiseen käyttöönsä.


title: Liitutaulu

text: Liitutaululle kirjoitetaan liitupuikolla, joka on erityisesti valmistettu sitä käyttöä varten. Taululiidut ovat yleensä valkoisia, mutta muitakin värejä on saatavissa. Taululiidut valmistetaan nykyään kipsistä.


title: Liitutaulu

text: Liitutaulun käyttöön liittyy haittoja. Niiden käytöstä muodostuu paljon liitupölyä riippumatta käytetystä liitutyypistä. Tämä voi aiheuttaa allergisia reaktioita ja hengitysvaikeuksia. Liitupöly voi myös vaurioittaa liitutaulun kanssa samassa tilassa olevia pölylle herkkiä laitteita, kuten tietokoneita. Ääntä, joka syntyy toisinaan taululle kirjoitettaessa tai liitutaulun raapaisemisesta vahingossa kynsillä, on pidetty hyvin ärsyttävänä. Viime aikoina liitutaulut onkin yhä yleisemmin korvattu valkotauluilla.


title: Liitutaulu

text: Liitutaulun edut ovat kiistattomat. Liitu toimii aina, kun taas videotykki voi lakkoilla ja valkotaulutussi on kuivuttuaan käyttökelvoton. Liidun jälki näkyy luentosalin perällekin; liidulla on luontevaa kirjoittaa riittävän suurta tekstiä.


title: Serdar Demirel

text: Serdar Demirel (s. 4. syyskuuta 1983) on turkkilainen pistooliampuja.


title: Serdar Demirel

text: Serdar Demirel saavutti MM-kilpailuissa Lahdessa 2002 poikien sarjassa pronssia 50 m pistoolissa tuloksella 553.


title: Bernie Mac Show

text: The Bernie Mac Show on yhdysvaltalainen tilannekomedia. Sarjaa näytettiin FOX-kanavalla 14. marraskuuta 2001 lähtien aina 14. huhtikuuta 2006 asti ja sitä kuvattiin yhteensä 104 jakson ajan. Suomessa sarjaa esitti Sub.


title: Bernie Mac Show

text: Sarjan pääosassa on tunnettu musta koomikko Bernie Mac, joka esittää lähes itsensä kaltaista hahmoa. Sarjassa hän on sisarensa lasten väliaikainen huoltaja, ja sarjan huumori keskittyy paljolti enon ja lasten väliseen herjanheittoon. Sarjassa käy vieraina kuuluisuuksia, jotka esittävät itseään.


title: Oksman

text: Oksman on suomalainen sukunimi. Nimellä on edelleen olemassa myös kirjoitusmuoto Oxman. Sukututkimuksen harrastajat olettavat, että nimi on käännös savokarjalaisesta nimestä Sonninen tai Härkönen.


title: Oksman

text: Oksman-nimiset henkilöt eivät kaikki ole sukua keskenään, koska nimeä on käytetty esimerkiksi sotilasnimenä, jolloin nimi on periytynyt sotilaalta toiselle riippumatta heidän sukulaisuussuhteistaan. Sotilasnimissä nähdään myös suomalaisnimien ruotsinnoksia ja johdannaisia asuinpaikan mukaan. Tällöin ruotsinkielimen sotilaskirjuri kirjasi esimerkiksi Sonnilahdella asuneen talonpojan armeijan rulliin muotoon Oxman. 1600-luvulla Leppävirran seurakunnan kappalainen "Klemens Bartholdi" käytti myös nimiä Bosphorus ja Oxman.


title: Oksman

text: Sittemmin Oksman-nimiä on suomalaistettu muun muassa Otvaksi, Osmalaksi, Jyrkänteeksi, Otsoksi, Oksaksi, ja Soisaloksi. Joku on ottanut nimen Lagervall.


title: Martin Podhráský

text: Martin Podhráský (s. 11. lokakuuta 1983 Praha) on tšekkiläinen pistooliampuja.


title: Martin Podhráský

text: Martin Podhráský saavutti MM-kilpailuissa Lahdessa 2002 poikien sarjassa pronssia 25 m olympiapistoolissa tuloksella 576.


title: Martin Podhráský

text: Pekingissä vuoden 2008 olympialaisissa Podhráský oli 14. tuloksella 565. Hän jäi 14 pistettä finaalipaikasta.


title: Under the Greenwood Tree (albumi)

text: Under the Greenwood Tree on jazzyhtye Breadmachinen studioalbumi, joka julkaistiin keväällä 2007.


title: Santi Cazorla

text: Santiago ”Santi” Cazorla González (s. 13. joulukuuta 1984 Llanera, Asturian maakunta, Espanja) on espanjalainen jalkapalloilija. Pelipaikaltaan hän on hyökkäävä keskikenttäpelaaja, joka kykenee pelaamaan myös alempana keskikentän keskellä tai vasempana laitalinkkinä. Cazorla edustaa Espanjan Primera Divisiónissa pelaavaa Villarrealia.


title: Santi Cazorla

text: Cazorla sai jalkapallo-oppinsa Real Oviedossa, josta hän siirtyi 18-vuotiaana Villarrealiin. Espanjan pääsarjassa Primera Divisiónissa hän teki ensiesiintymisensä 30. marraskuuta 2003 ottelussa Deportivo de La Coruñaa vastaan. Seuraavilla kausilla hän pelasi joukkueensa mukana myös Uefa-cupia ja Mestarien liigaa.


title: Santi Cazorla

text: Kesällä 2006 Cazorla myytiin Recreativoon, jossa pelatun erinomaisen kauden jälkeen Villarreal käytti hänen sopimuksessaan ollutta takaisinostopykälää ja hankki hänet takaisin riveihinsä. Kaudella 2007–2008 hän kuului Villarrealin runkopelaajiin, kun joukkue sijoittui historiallisesti Primera Divisiónin toiseksi ja varmisti suoran paikan Mestarien liigan lohkovaiheeseen. Kauden 2008–2009 keväällä Villarreal koki merkittävän takaiskun, kun joukkueen avainpelaajiin kuuluva Cazorla mursi oikean jalkansa Espanjan liigan ottelussa Almeríaa vastaan. Tarkemmat tutkimukset osoittivat, että Cazorla ei pystynyt enää osallistumaan joukkuen loppukauden otteluihin.


title: Santi Cazorla

text: 26. heinäkuuta 2011 Cazorla siirtyi kesän aikana kovia satsauksia tehneeseen Málagaan. Andalusialaisseura maksoi hänestä 21 miljoonan euron siirtokorvauksen.


title: Santi Cazorla

text: Vuoden 2012 kesällä Cazorla allekirjoitti sopimuksen Lontoolaisseura Arsenalin kanssa. Yhtenä syynä lähtöön Espanjan pääsarjassa pelaavasta Malagasta oli seuran huono varallisuustilanne ja palkkojen viivästely. Siirtosumman on arvioitu olevan noin 16 miljoonaa puntaa.


title: Santi Cazorla

text: Cazorla kuului Arsenalin vakiomiehistöön siirrostaan lähtien: kolmen ensimmäisen valioliigakautensa aikana hän pelasi yhteensä 106 ottelua 114 mahdollisesta. Mestarien liigassa hän pelasi samalla aikavälillä 24 ottelua. Hän pelasi avauskokoonpanossa Arsenalin voittaessa FA Cupin loppuottelun 2014 ja 2015.


title: Santi Cazorla

text:
Cazorla loukkasi lokakuussa 2016 akillesjänteensä, eikä pelannut loppukaudella. Myös kausi 2017/18 jäi väliin.
Kesällä 2018 kuntoutunut Cazorla palasi Villarealiin.


title: Santi Cazorla

text: Luis Aragonés valitsi Cazorlan Espanjan maajoukkueen kokoonpanoon kesän 2008 EM-kilpailuihin, joissa Espanja voitti mestaruuden. Ensiesiintymisensä maajoukkueessa hän teki kilpailuihin valmistaneessa harjoitusottelussa Perua vastaan 31. toukokuuta 2008. EM-kilpailuissa hän tuli vaihdosta kentälle viidessä ottelussa, mukaan lukien Saksaa vastaan käydyssä loppuottelussa, jossa hän pelasi viimeiset 24 minuuttia. Aikaisemmin hän oli pelannut Espanjan alle 21-vuotiaissa.


title: Santi Cazorla

text: Cazorla voitti Euroopan-mestaruuden toistamiseen 2012. Hän pelasi Espanjan joukkueessa kahdessa ottelussa yhteensä 16 minuuttia. Hän pelasi kahdessa ottelussa myös MM-kilpailuissa 2014.


title: Santi Cazorla

text: Arsenal


title: Santi Cazorla

text: Espanjan maajoukkue


title: Ryan Malone

text: Ryan Malone (s. 1. joulukuuta 1979 Pittsburgh, Pennsylvania, Yhdysvallat) on yhdysvaltalainen jääkiekkoilija, jonka pelipaikka on vasen laitahyökkääjä. Hän edustaa New York Rangersia.


title: Ryan Malone

text: Malone varattiin NHL:ään kesällä , kun Pittsburgh Penguins otti miehen 115. varauksena. Varausvuonnaan Malone pelasi USHL-sarjan Omaha Lancersissa. Tämän jälkeen hän siirtyi NCAA:n yliopistosarjaan, jossa pelasi neljä kautta St. Cloud State Universityn joukkueessa. Viimeisenä yliopistokautenaan Malone pelasi kolme ottelua myös AHL:ssä Wilkes-Barre/Scranton Penguinsissa.


title: Ryan Malone

text: Malone pelasi tulokaskautensa NHL:ssä 2003–2004. Hänestä tuli ensimmäinen Pittsburghin alueella syntynyt ja kiekko-oppinsa saanut pelaaja sekä ensimmäinen Pittsburgh Penguinsissa pelannut Pittsburghissa syntynyt jääkiekkoilija. Malone pelasi hyvän tulokaskauden ja oli huonon joukkueen tasaisimpia suorittajia koko kauden. Hän oli Pittsburghin kolmanneksi paras pistemies tehoillaan 22+21 ja tulokastilastojen neljänneksi tehokkain. Malone valittiin kauden päätteeksi tulokkaiden tähdistökentälliseen. Hän pelasi kauden aikana myös n yhteydessä järjestettyyn nuorten pelaajien NHL YoungStars -otteluun.


title: Ryan Malone

text: Malone palasi Pittsburghiin kaudeksi 2005–2006, kun hän teki joukkueen kanssa vuoden sopimuksen. Hän teki lähes samat pisteet kuin tulokaskautenaan, ja oli viidellä alivoimamaalillaan liigan kolmas. Kauden jälkeen Malone teki kahden vuoden jatkosopimuksen Pittsburghin kanssa välitystuomioistuimen käsittelyn jälkeen.